8 χρήσιμες συμβουλές για να αποταμιεύεις χρήματα κάθε μέρα μέσα στο 2020 και να βάλεις λεφτά στην άκρη\nby Χριστίνα Προφαντή 04/01/2020 12:29 1961\nΟι περισσότεροι πιστεύουν ότι η αποταμίευση χρημάτων είναι μία δύσκολη υπόθεση τη σημερινή εποχή, οπότε τα έξοδα είναι υπέρογκα και τα έσοδα μειωμένα.\nΩστόσο, υπάρχουν και εύκολοι τρόποι για να κάνετε οικονομία στην καθημερινότητά σας, αρκεί εσείς οι ίδιοι να το θέλετε πραγματικά. Το μόνο που χρειάζεται είναι συνέπεια.\nΥπάρχουν 8 ασυνήθιστοι αλλά απόλυτα ρεαλιστικοί τρόποι, με τους οποίους μπορείτε να εξοικονομήσετε χρήματα.\nΑν και κάποιοι είστε ήδη εξοικειωμένοι με τακτικές όπως το ταπεράκι ή ο καφές στο θερμός, υπάρχουν και πιο δημιουργικοί τρόποι για να μένουν τα ευρώ στην τσέπη σας ή στον λογαριασμό σας κάθε μέρα.\nΕξάλλου, όταν πρόκειται για χρήματα, στην κυριολεξία κάθε λεπτό έχει αξία.\nΑποταμίευση χρημάτων: Κόψτε τα περιττά έξοδα\nΚόψτε τα έξοδα που «δεν φαίνονται». Που σημαίνει: Καφές και γεύμα απ έξω, στο γραφείο, τέλος. Μπορείτε να εξοικονομήσετε από 30 μέχρι και 90 ευρώ (ανάλογα την κατανάλωση) την εβδομάδα. Δεν είναι κι άσχημα για 120 – 360 ευρώ το μήνα.\nΜάλιστα οικονομολόγοι συνιστούν την κατάθεση αυτών των χρημάτων σε ξεχωριστό λογαριασμό ταμιευτηρίου.\nΑποταμίευση χρημάτων: Δημιουργήστε κανόνα 48 ωρών και σβήστε τους αριθμούς καρτών στο laptop\nΗ ταχύτητα και η απλότητα των online αγορών είναι ίσως η μεγαλύτερη παγίδα για όσους από εσάς αγαπάτε το shopping. Για να αποφύγετε τις παρορμητικές αγορές περιμένετε 48 ώρες αφού εντοπίσετε αυτό που θέλετε να αγοράσετε. Αυτό θα διαχωρίσει τη δαπάνη ανάγκης από τη δαπάνη επιθυμίας.\nΟμοίως, το να έχετε αποθηκευμένους τους αριθμούς των καρτών που χρησιμοποιείτε online μπορεί να είναι αποτελεσματικό, αλλά είναι επίσης επικίνδυνο όσον αφορά τα έξοδα.\nΜε την κατάργηση αυτών των πληροφοριών μπορεί να εξοικονομήσετε πραγματικά πολλά χρήματα. Επιπλέον, όσο περισσότερο χρόνο έχετε στη διάθεσή σας να σκεφτείτε μια αγορά, τόσο πιθανό είναι να πάρετε την καλύτερη οικονομική απόφαση.\nΑποταμίευση χρημάτων: Πάρτε τα μέσα μαζικής μεταφοράς ή πάτε στη δουλειά με τα πόδια\nΔοκιμάστε να πάρετε το λεωφορείο για να πάτε στη δουλειά. Σίγουρα είναι πιο βολικό να οδηγείτε, αλλά είναι οικονομικά αποδοτικό;\nΧρησιμοποιήστε τα μέσα μαζικής μεταφοράς, όπως μετρό και λεωφορεία ή δοκιμάστε να περπατάτε καθημερινά μέχρι τη δουλειά. Θα βοηθήσει και το πορτοφόλι και την υγεία σας. Τόσο η βενζίνη όσο και τα έξοδα για το πάρκινγκ, είναι ένα βαρύ φορτίο για την τσέπη σας.\nΑποταμίευση χρημάτων: Αλλάξτε τράπεζα\nΣυμβαίνει σε όλους να έχετε κοντά στο σπίτι ή το γραφείο ATM και να είναι άλλης τράπεζας. Αν είστε από αυτούς που αγαπούν τα μετρητά, αλλά χρεώνονται κάθε φορά που πάνε να κάνουν ανάληψη, πρέπει να σκεφτείτε πολύ σοβαρά το ενδεχόμενο να πάτε στην τράπεζα που σας εξυπηρετεί περισσότερο χωρίς να το αναβάλλετε.\nΑποταμίευση χρημάτων: Καταγράψτε όλα σας τα έξοδα\nΑν γνωρίζετε πού πηγαίνουν τα χρήματά σας κάθε μέρα, υπάρχει μεγάλη πιθανότητα να κόψετε τις περιττές αγορές. Ένα παράδειγμα περιττής αγοράς είναι η παραγγελία νερού ή σόδας σε σχέση με ένα αλκοολούχο ποτό όταν βγαίνετε έξω.\nΑν δεν είστε αυτό που λέμε «πρώτο ποτήρι» και παραγγέλνετε κάποιο ποτό απλά για να συνοδεύσει τη βραδιά σας, ίσως θα πρέπει να το ξανασκεφτείτε. Αντί για ποτό, παραγγείλτε ένα αναψυκτικό ή απλά ένα ανθρακούχο νερό. Περισσότερο θα το ευχαριστηθείτε και θα σας μείνουν και τα χρήματα.\nΑποταμίευση χρημάτων: Προγραμματίστε τα γεύματά σας\nΝιώθετε κι εσείς ένοχοι που αφήνετε τα τρόφιμα να λήξουν ή να χαλάσουν πριν καταφέρετε να τα μαγειρέψετε;\nΟ προγραμματισμός των γευμάτων για την εβδομάδα μπορεί να σας βοηθήσει να κάνετε πιο σοφές αγορές στο σούπερ μάρκετ. Αγοράστε τα απαραίτητα και μαγειρέψτε τα με σειρά προτεραιότητας. Πρώτα τα πιο ευαίσθητα και στο τέλος της εβδομάδας τα πιο ανθεκτικά.\nΑποταμίευση χρημάτων: Αποσυνδέστε τα γκάτζετ σας\nΑποσυνδέστε τις ηλεκτρονικές σας συσκευές όπως τηλεοράσεις, laptop, καφετιέρες και φορτιστές. Συνεχίζουν να ρουφάνε ενέργεια ακόμα και όταν απενεργοποιούνται, γεγονός που βλέπετε στον λογαριασμό ρεύματος.\nΑποταμίευση χρημάτων: Κρατήστε από κάθε πληρωμή που κάνετε 5 ευρώ\nΗ εξοικονόμηση χρημάτων καθημερινά μπορεί να γίνει εύκολη υπόθεση. Όταν πληρώνετε με μετρητά, κρατήστε 5 ευρώ για κάθε πληρωμή που κάνετε. Βάλτε τα σε ένα βάζο ή καταθέστε τα στον λογαριασμό ταμιευτηρίου σας. Σε έξι μήνες κάντε την πρόσθεση. Δεν θα πιστεύετε πόσα χρήματα έχετε εξοικονομήσει.\nΑκολουθήστε τις παραπάνω συμβουλές και σίγουρα θα δείτε περισσότερα χρήματα, είτε στον λογαριασμό σας, είτε στο πορτοφόλι σας!\n07/06/2021 10:57 210\n23/01/2021 09:10 22/01/2021 18:30 488\n09/01/2021 09:20 08/01/2021 17:36 957\n29/12/2020 20:10 29/12/2020 18:18 1789\nΑΠΟΤΑΜΙΕΥΣΗ ΧΡΗΜΑΤΩΝΕΞΟΔΑΕΞΥΠΝΟΙ ΤΡΟΠΟΙ ΑΠΟΤΑΜΙΕΥΣΗΣ ΧΡΗΜΑΤΩΝΕΣΟΔΑΟΙΚΟΝΟΜΙΑ\n«Το τελευταίο βλέμμα στον πατέρα μου, λίγο πριν φύγει από τη ζωή»\nkaterina 20/06/2021 16:29 20/06/2021 16:30\n20/06/2021 16:29 20/06/2021 16:30\nΈλενα Ακρίτα: Ξεσπά για τον βιασμό στα Πετράλωνα – «Βίασε τη γυναίκα...


Κινηματογραφική Λέσχη Πετρούπολης: άρθρα\n"Τα πεδία εντός μας..." | EDITORIAL\nάρθρα Γιώργος Γούσης Κινηματογραφική Λέσχη Πετρούπολης Μαγνητικά πεδία editorial review Σάββατο 2 Ιουλίου 2022 6:17:00 μ.μ.\nΗ Έλενα αντικρίζει τον εαυτό της στον καθρέφτη και το είδωλο που βλέπει δεν της αρέσει. Βλέπει κάτι που δεν έχει ζωή , που καταλαμβάνει πολύ χώρο, που κουβαλάει πολλές έννοιες και σκοτούρες, πολλά βάρη που ούτε ο ίδιος ο καθρέφτης δεν αρκεί για να χωρέσουν όλα αυτά εκεί μέσα. Αντί να σπάσει τον καθρέφτη, αποφασίζει να τα παρατήσει όλα και να φύγει σε μια προσπάθεια να καταφέρει να βρει τον χαμένο της εαυτό, αυτόν που ο καθρέφτης δεν της δείχνει. Η γνωριμία της με τον Αντώνη,θα λειτουργήσει καταλυτικά και θα τη βοηθήσει να κάνει τα πρώτα βήματα σε ένα ανεξερεύνητο για αυτή πεδίο , που όμως στο επίκεντρό του πλέον βρίσκεται η ίδια...\nΜαγνητικά πεδία ο τίτλος της ταινίας που μας παραπέμπει στον φυσικό ορισμό της έννοιας του όρου. Κάθε μαγνήτης δημιουργεί γύρω του ένα μαγνητικό πεδίο. Και κάθε σιδερένιο αντικείμενο που θα βρεθεί στον χώρο αυτό αποκτά μαγνητικές ιδιότητες. Και προσανατολίζεται σε γραμμές που ξεκινούν από τον μαγνήτη και καταλήγουν σε αυτόν. Το πεδίο του μαγνήτη είναι πολύ ισχυρό στα άκρα και όσο απομακρυνόμαστε από αυτά εξασθενεί. Εκτός του πεδίου, το αντικείμενο απομαγνητίζεται και χάνει τις ιδιότητές του και τον προσανατολισμό του.\nΟ Αντώνης λοιπόν βρίσκεται στο πεδίο της Έλενας ,τυχαία. Αναζητά έναν χώρο να θάψει τα οστά μιας μακρινής του θείας. Ο τόπος όμως αφιλόξενος, οι άνθρωποι εχθρικοί και δεν υπάρχει ένα κομμάτι γης για να φιλοξενήσει ό,τι απέμεινε από μια ζωή. Η αντίστιξη ανάμεσα στους ζωντανούς και τους νεκρούς μας ξενίζει, αλλά παρακολουθώντας την ταινία αρχίζουμε να ανακαλύπτουμε ένα πλέγμα δεσμών και δυνάμεων που δημιουργούνται ανάμεσά τους. Στο κάδρο βρίσκονται και οι τρεις. Το κουτί με τα οστά της θείας, ο Αντώνης και η Έλενα. Το πεδίο της Έλενας, σταδιακά ισχυροποιείται, καθώς η Έλενα αρχίζει να ξαναγεννιέται, να αποδέχεται το γεγονός ότι το μεγαλύτερο μέρος της ζωής της ήταν ένα μεγάλο λάθος , να συνειδητοποιεί ότι για χρόνια βρισκόταν στα πεδία άλλων και η ίδια άγονταν και φέρονταν χωρίς να έχει ποτέ αναρωτηθεί αν ήταν τα πεδία που της ταίριαζαν. Και σιγά σιγά μέσα από αυτή την ισχυροποίηση της, αρχίζει να έλκει σταδιακά και τον Αντώνη που και εκείνος άγεται και φέρεται μόνο που αυτό δεν τον ενοχλεί. Απλά το έχει αποδεχτεί. Στη νέα κατάσταση που έχει δημιουργήσει πλέον η Έλενα, βρίσκουν τον χώρο τους και ο Αντώνης και η θεία. Οι ισορροπίες έρχονται φυσικά και διαρκούν, γιατί η δύναμη του μαγνήτη μπορεί και τις διατηρεί. Ισορροπίες που έχουν να κάνουν με τη θέση, τον ρόλο, την ανάγκη να ανήκεις κάπου που να μπορείς να αναπνέεις ,να μπορείς να νιώθεις. Δεν έχει σημασία τι νιώθεις, αν νιώθεις μεγάλη χαρά ή μεγάλη λύπη, αλλά αυτό που έχει τεράστια σημασία είναι να κινητοποιείται μέσα σου το συναίσθημα. Να νιώθεις ζωντανός. Να μην είσαι νεκρός. Και οι λύσεις και οι ισορροπίες αποκαθίστανται όταν οι ζωντανοί νιώθουν πραγματικά ζωντανοί. Οπότε αντιλαμβάνονται και το πού ανήκουν αυτοί, άρα και το πού ανήκουν οι νεκροί. Γιατί πλέον αντιλαμβάνονται και τις ουσιαστικές διαφορές τους.\nΜε πολύ όμορφα κινηματογραφικά πλάνα που αναδεικνύουν τον μοναχικό αγώνα του ανθρώπου να υπάρξει και να βρει τη θέση του σε ένα σύμπαν που ο νόμοι του είναι προκαθορισμένοι και που πρέπει μέσα σε αυτό να βρεις τρόπους, να φτιάξεις τους δικούς σου νόμους, τα δικά σου πεδία ύπαρξης , που πρέπει να κόψεις γέφυρες με ό,τι εξ ορισμού σε συνδέει και να χαράξεις τις δικές σου διαδρομές, τα μαγνητικά πεδία, μία road movie ταινία, έρχονται να μας ταξιδέψουν σε μία υπέροχη διαδρομή υπαρξιακής αναζήτησης .\nΗ ταινία απέσπασε έξι βραβεία στο Φεστιβάλ Θεσσαλονίκης και πέντε βραβεία Ίρις της Ελληνικής Ακαδημίας Κινηματογράφου.\nΜία ταινία με χαμηλό budget που μας αποδεικνύει για μια ακόμη φορά, ότι η τέχνη δεν θέλει και πολλά για να μεγαλουργήσει, αρκεί στο επίκεντρό της να βρίσκεται ο άνθρωπος. Ο ίδιος ο άνθρωπος, από μόνος του αποτελεί τεράστια πηγή πλούτου και έμπνευσης. Και όσοι ασχολούνται με την πραγματική τέχνη, αυτό το γνωρίζουν πολύ καλά. Και οι συντελεστές της ταινίας, ο πρωτοεμφανιζόμενος σκηνοθέτης, Γιώργος Γούσης και οι ήρωές του -πρωταγωνιστές, Έλενα Τοπαλίδου και Αντώνης Τσιοτσιόπουλος, που προσυπογράφουν και το σενάριο μαζί του, προφανώς και το γνώριζαν!\nFull Time - Όσο και να “φουλάρουμε”, η ζωή είναι αλλού… | EDITORIAL\nάρθρα Κινηματογραφική Λέσχη Πετρούπολης κριτική À Plein Temps editorial Full Time review Τρίτη 28 Ιουνίου 2022 12:07:00 π.μ.\n"Oι πελάτες του ξενοδοχείου εμάς τις καμαριέρες μας θέλουν αόρατες", λέει η Ζουλί η κεντρική ηρωίδα της ταινίας, στη νέα καμαριέρα που έχει έρθει στο πεντάστερο ξενοδοχείο, που βρίσκεται στο κέντρο του Παρισιού και έχει αναλάβει την εκπαίδευσή της. Βέβαια, η ελίτ αυτής της κοινωνίας, η άρχουσα τάξη, δεν είναι μόνο που τις θέλει αόρατες, αφού αυτό που την ενδιαφέρει είναι να απολαμβάνει τις υπηρεσίες που εξασφαλίζει μέσω της υπερεκμετάλλευσης της εργασίας αυτών των γυναικών, αλλά είναι και που έχει καταφέρει να τις μετατρέψει σε αόρατες με το μαγικό ραβδάκι που ακούει στο όνομα πλουτοκρατία. Μέσα στο πεντάστερο καμία οπτική επαφή δεν υπάρχει, ανάμεσα στους πελάτες και το προσωπικό καθαριότητας, που φροντίζει να εξαφανίζεται φυσικά όταν εμφανίζονται οι πρώτοι.\nΑυτό όμως που η Ζουλί δεν έχει συνειδητοποιήσει παρόλο που το βιώνει στην καθημερινότητά της , είναι το ότι και η ίδια έχει εξαφανίσει τον εαυτό της από τους γύρω της. Εδώ το μαγικό ραβδί λέγεται εξαντλητικοί ρυθμοί εργασίας ή αλλιώς full time ωράριο εργασίας. Βλέπει ελάχιστα τα παιδιά της που σχεδόν όλη τη μέρα τους την περνούν με την ηλικιωμένη γειτόνισσα που τα φροντίζει, είναι απούσα από τον ίδιο της τον εαυτό, αφού οι προσωπικές της ανάγκες είναι βαθιά καταχωνιασμένες, είναι απούσα από τους κοινωνικούς αγώνες. Και είναι απούσα γιατί τρέχει διαρκώς για να προλάβει. Και μαζί της τρέχουμε και εμείς συναισθανόμενοι την αγωνία της να φτάσει εγκαίρως εκεί που πρέπει. Μόνο που μέσα σε αυτούς τους καταιγιστικούς ρυθμούς τρεξίματος χάνουμε τον ουσιαστικό προορισμό. Ή, για την ακρίβεια, όταν τον βρει εκείνη και μαζί της και εμείς, δεν ξέρουμε αν πρέπει να χαρούμε ή να λυπηθούμε γιατί τελικά δεν ξέρουμε αν μέσα σε όλον αυτό τον πανικό ήταν τελικά αυτός που η ίδια ήθελε να φτάσει.\nΜε φόντο τις μεγάλες απεργιακές κινητοποιήσεις εκατομμυρίων εργαζομένων από όλους τους κλάδους, ανάμεσά τους και των κίτρινων γιλέκων στο κέντρο του Παρισιού, που προκαλούσαν παράλυση στη γαλλική πρωτεύουσα για μεγάλο χρονικό διάστημα, με μεγάλες ματαιώσεις δρομολογίων μετρό και λεωφορείων από και προς το κέντρο, η Ζουλί δίνει καθημερινά τον δικό της αγώνα δρόμου (κυριολεκτικά αγώνα δρόμου) για να βρίσκεται εγκαίρως στην εργασία της. Και την έχει μεγάλη ανάγκη αυτή την εργασία γιατί μεγαλώνει μόνη της τα δύο ανήλικα παιδιά της και γιατί ο πρώην σύζυγός της δεν είναι συνεπής στη διατροφή που οφείλει προς την οικογένειά του.\nΥπομονετικά, ταυτόχρονα όμως και με έναν έντονο θυμό που υποβόσκει, αλλά φουντώνει όλο και πιο πολύ, η Ζουλί ανέχεται τις δυσκολίες της καθημερινότητάς της (κατοικεί σε ένα χωριό μακριά από το κέντρο γιατί δεν θέλει όπως λέει η ίδια τα παιδιά της να ζουν σε «κλουβιά» και εδώ τίθεται το ερώτημα: και είναι καλύτερα να μεγαλώνουν με τη μητέρα τους απούσα σχεδόν από τη ζωή τους; Αλλά ούτε και αυτό προλαβαίνει να σκεφτεί η Ζουλί). Αναγκάζεται λοιπόν να διανύει καθημερινά μια πολύ μεγάλη απόσταση με τα ΜΜΜ όταν και όποτε τα βρίσκει, αλλά ταυτόχρονα ελπίζει ότι θα βρει μια πολύ καλύτερη δουλειά με δεδομένο ότι έχει σπουδάσει οικονομικά και σαφώς επιθυμεί μια δουλειά που σχετίζεται με τις σπουδές της.\nΞημερώματα φεύγει η Ζουλί από το σπίτι της, με τη δύση του ηλίου επιστρέφει. Με αποτέλεσμα να μην έχει χρόνο να ασχοληθεί με τίποτα πέραν της εργασίας της και της διαδρομής της από και προς αυτήν. Κοινωνικά αποκομμένη από όλους και όλα, με μοναδική επαφή το ραδιόφωνο που την ενημερώνει για την κατάσταση που επικρατεί στο κέντρο εξαιτίας των απεργιών. «Κοιτάζω κυρίως πώς θα αποφύγω τις απεργίες και όχι πως θα συμμετέχω σε αυτές» λέει σε μία σκηνή της ταινίας σε έναν γείτονά της που τη ρωτά αν έχει σκεφτεί ποτέ να κατέβει και η ίδια σε απεργία. Αδιανόητη για τη Ζουλί η συμμετοχή της στα κοινωνικά δρώμενα. Πουθενά δεν μετέχει, με κανέναν δεν αλληλεπιδρά. Η μόνη της συνάντηση και επαφή είναι με τους εφιάλτες της που έρχονται να της υπενθυμίσουν, να την τσιγκλίσουν, να την ταρακουνήσουν μήπως και κάνει μία στάση σε αυτό το ανελέητο τρέξιμο και τις προσπάθειες που καταβάλλει διαρκώς για να τα προλάβει όλα.\nΜόνο που το σύστημα έχει φροντίσει να την προλαβαίνει, να βρίσκεται πάντα μπροστά από εκείνη και να της προσφέρει πάντα εκείνα τα μαξιλαράκια της ψευδαίσθησης, της υπεροχής που νομίζει ότι έχει κατακτήσει προκειμένου να δικαιολογήσει την απουσία της από τους πάντες και τα πάντα. Και να δικαιολογήσει πολλές φορές και το ότι χρησιμοποιεί τελικά τον περίγυρό της τους ανθρώπους – αυτούς που θεωρεί κατώτερους- γιατί πάντα πιστεύεις ότι υπάρχουν και πιο κάτω από εσένα τάξεις, “πατώματα” τα έλεγε ο Μπρεχτ – που έχουν τη διάθεση να την βοηθήσουν προκειμένου να ξεφύγει από όλο αυτό και να βρεθεί κάπου που νομίζει (αλλά μάλλον αυταπατάται) ότι θα είναι καλύτερα.\nΤα εργασιακά καθεστώτα της σύγχρονης εποχής μας ή τα εργασιακά κάτεργα θα μπορούσαμε πλέον να πούμε, έχουν περιγραφεί έξοχα από πολλούς σκηνοθέτες, ανάμεσά τους (ο Στεφάν Μπριζέ στον «Νόμο της αγοράς» ο Κεν Λόουτς στο «Δυστυχώς Απουσιάζατε», οι αδελφοί Νταρντέν στο «Δύο ημέρες, μία νύχτα»). Και τώρα έρχεται και ο Ερίκ Γκραβέλ να προσθέσει τη δική του φωνή μέσα από την ηρωίδα του την εξαιρετική Λορ Καλαμί, να μας υπενθυμίσει για μια ακόμη φορά ότι όλο το σύστημα είναι λάθος, ότι όλο το τρέξιμο σε ένα λάθος σύστημα είναι μάταιο, ότι ο άνθρωπος δεν γίνεται να ζει αποκομμένος από τον κοινωνικό του περίγυρο χωρίς ταξική συνείδηση, χωρίς ενεργή συμμετοχή στους αγώνες, γιατί ζώντας έτσι, το μόνο που θα καταφέρνει θα είναι να «φουλάρει» με άχρηστο υλικό τον χρόνο του, αποκομμένος από το προϊόν της εργασίας του. Η ζωή του όμως θα παραμένει άδεια. Κενή. Η πραγματική θα βρίσκεται πάντα κάπου αλλού…\n"Για Πάντα Κοντά σου" | EDITORIAL\nάρθρα Για Πάντα Κοντά σου Κινηματογραφική Λέσχη Πετρούπολης κριτική editorial Nowhere Special review Δευτέρα 20 Ιουνίου 2022 12:39:00 π.μ.\nΣκηνοθεσία: Ουμπέρτο Παζολίνι, με τους Τζέιμς Νόρτον, Ντάνιελ Λάμοντ\nΜία ταινία που δίνει περιεχόμενο στο «πουθενά» του θανάτου μετατρέποντάς το «για πάντα κοντά σου». Μία ταινία που το special που αναζητούμε στο σύντομο πέρασμά μας από τη ζωή το κατακερματίζει, αναδεικνύοντας με πολύ απλό και ρεαλιστικό τρόπο ότι το ιδιαίτερο και το ξεχωριστό είναι αυτό που φωλιάζει μέσα μας, στα αληθινά συναισθήματά μας που τα αγνοούμε, που οι εξωτερικές συνθήκες δεν μας αφήνουν να τα ξεδιπλώσουμε να τα αποκαλύψουμε, να τα προσφέρουμε αφιλτράριστα σε αυτούς που αγαπάμε. Και είναι αυτά που αφήνοντάς τα να εκδηλωθούν γνήσια και ανεμπόδιστα, καθοδηγούν και τις πράξεις μας και δίνουν λύσεις στα μεγάλα διλήμματα, στα μεγάλα προβλήματα που προβάλλουν εμπρός μας.\nΟ Τζον είναι ένας 35χρονος χήρος, καθαριστής τζαμιών, ο οποίος πάσχει από μία ασθένεια που του αφήνει μονάχα λίγους μήνες ζωής. Ο τρίχρονος γιος του δεν γνωρίζει κάτι για την κατάσταση του μπαμπά του, και ο Τζον προσπαθεί να βρει την ιδανική οικογένεια για να υιοθετήσει τον μικρό του γιο.\nΟ Τζον όπως και κάθε μελλοθάνατος έχει επίγνωση της θνητότητάς του, κάτι που αποφεύγεται συστηματικά και ηθελημένα από τους υπόλοιπους ανθρώπους. Και νιώθει αυτό το συναίσθημα που νιώθουν όλοι οι μελλοθάνατοι. Πλήρη αδυναμία να αντιμετωπίσει το αναπόφευκτο. Δεν αφήνεται όμως να καταβληθεί από αυτή την αδυναμία γιατί λίγο πριν το τέλος, έχει να εκπληρώσει μία πολύ σημαντική «δουλειά». Να εξασφαλίσει μια καλή οικογένεια που θα αναλάβει την υιοθεσία του τρίχρονου γιου του και με τη σειρά της θα του εξασφαλίσει ένα καλό μέλλον. Και εδώ προκύπτουν και τα τεράστια διλήμματα για τον Τζον. Ποια είναι η κατάλληλη οικογένεια για τον μικρό του γιο; Πόσο καλά γνωρίζει ο ίδιος το μικρό του αγόρι; Πώς είναι δυνατό να γνωρίζει τις μελλοντικές του αντιδράσεις σε μια οικογένεια που και ο ίδιος ελάχιστα γνωρίζει για αυτήν και που δεν θα βρίσκεται στη ζωή να παρακολουθεί την πορεία των σχέσεων που θα αναπτυχθούν ανάμεσα σε αυτήν και τον γιό του; Ο Τζον καλείται να πάρει αποφάσεις μέσα σε ένα πολύ σύντομο χρονικό διάστημα που υπό κανονικές συνθήκες θα ήθελε πολλές ζωές για να μπορέσει να τις πάρει. Και αυτή η ασφυκτική πίεση του χρόνου μέσα στην τραγική κατάσταση που βιώνει ο ίδιος είναι αυτή που τον βοηθά να ξεκαθαρίσει να αποβάλλει όλα τα περιττά που στέκουν εμπόδια στην καθημερινότητά του και να συγκεντρωθεί στην αποκλειστικότητα της σχέσης του με το παιδί του. Και εκεί να διαπιστώσει αυτό που εύκολα μπορεί να ειπωθεί αλλά τρομερά δύσκολα να εφαρμοστεί: Φεύγοντας από τη ζωή να έχει αφήσει κάτι πολύ δυνατό στον γιο του πάνω στο οποίο θα μπορεί ο δεύτερος να χτίσει. Ποιο είναι όμως αυτό το «δυνατό», αυτή η βάση πάνω στην οποία θα οικοδομηθεί στέρεα η ζωή του γιου του; Ποια είναι εκείνα τα εφόδια που θα χρειαστεί; Και σε ποια οικογένεια θα τα αναζητήσει; Είναι μία εκπαίδευση σε ακριβά ιδιωτικά σχολεία; Είναι μία πλούσια σε υλικά αγαθά ζωή; Και τι παρακαταθήκη θα έχει να αφήσει ο ίδιος στον γιο του;\nΌταν από τους ψυχολόγους ζητείται από τον Τζον να αφήσει ένα κουτί αναμνήσεων στον μικρό Μάικλ, που ο μικρός μεγαλώνοντας θα ανατρέχει σε αυτό για να θυμάται τον μπαμπά του, ο Τζον έρχεται αντιμέτωπος με το μεγάλο θέμα του απολογισμού της 34χρονης ζωής του. Με αυτό που ο Τολστόι στη νουβέλα του «Ο θάνατος του Ιβάν Ίλιτς» περιγράφει διεξοδικότατα. Εκεί η αρρώστια του Ιβάν Ίλιτς τον αναγκάζει να κοιτάξει κατάματα την προηγούμενη ζωή του και τις επιλογές του και να διαπιστώσει πικρά ότι έχασε πολύ χρόνο σε ανούσια πράγματα, ξόδεψε πολύ ψυχικό απόθεμα σε καταστάσεις που δεν του πρόσφεραν καμία πληρότητα καμία ουσιαστική χαρά. Γι αυτό και έχει να θυμάται ελάχιστα. Και τα περισσότερα από την παιδική του ηλικία. Ακριβώς αντιμέτωπος και με μία τέτοια κατάσταση, βρίσκεται και ο Τζον. Θεωρεί και πιστεύει ότι τίποτα δεν έχει να βάλει μέσα στο κουτί των αναμνήσεων ενοχοποιώντας τον εαυτό του για το ότι τα μόνα που έχει να αφήσει πίσω του είναι η επιλογή μιας συζύγου που εγκατέλειψε το παιδί της, μια οικογένεια που έφερε στον κόσμο ένα παιδί και ταυτόχρονα του την πήρε πίσω, αφήνοντάς το στο έλεος μιας σκληρής κοινωνίας και ενός πατέρα που το μόνο που κατάφερε στη ζωή του είναι να γίνει καθαριστής τζαμιών.\nΌμως οι λύσεις στα προβλήματα δεν δίνονται ερήμην των ανθρώπων που είναι πρωταγωνιστές αυτών. Αλλά μέσα από το πλησίασμα, μέσα από την προσέγγιση και μέσα από την εκδήλωση των συναισθημάτων. Είναι εκεί που το ξεδίπλωμα των συναισθημάτων, απλά, αβίαστα χωρίς τα «πρέπει» και τα «δεν πρέπει» που αλλοιώνουν την αυθεντικότητα αυτών, έρχεται σιγά σιγά να ξεμπλέξει το κουβάρι. Έρχεται να τονώσει την αυτοπεποίθηση του Τζον και να τον κάνει να δει με διαφορετική ματιά την κατάσταση που βρίσκεται. Και είναι και ο Μάικλ επίσης που βοηθά πολύ σε αυτό. Το τρίχρονο αγοράκι βοηθά τον πατέρα του να συνειδητοποιήσει πως η ουσία και το βάθος της σχέσης τους που αναδύεται μέσα από την συναισθηματική έκφραση, είναι τελικά η παρακαταθήκη του πατέρα του. Γιατί ο Μάικλ εκδηλώνει όπως και κάθε παιδί, αβίαστα την αγάπη του, τη λατρεία του, την εξάρτησή του από τον πατέρα του. Περιμένει τα πάντα από εκείνον και ο μελλοθάνατος πατέρας παίρνει δύναμη από αυτή την περίσσεια αγάπης και την ανταποδίδει. Και ξέρει ότι αυτή η ανταπόδοση θα μείνει για πάντα φωλιασμένη στην ψυχή αυτού του παιδιού. Και με αυτή την περίσσεια αγάπη βρίσκει το κουράγιο και το θάρρος να γεμίσει το κουτί των αναμνήσεων. Και την αδυναμία του να την μετατρέψει σε δύναμη. Και να μην νιώθει άσχημα που κατάφερε να γίνει καθαριστής τζαμιών γιατί διαπιστώνει στα μάτια του γιου του ότι ο γιος του τον θαυμάζει που είναι καθαριστής τζαμιών. Και είναι κατόρθωμα να σε θαυμάζουν τα πιο αγαπημένα σου πρόσωπα για αυτό που είσαι. Μέσα από το προπέτασμα των τζαμιών, των θολών τζαμιών της καθημερινότητάς του, ο Τζον καταφέρνει να τα καθαρίσει και να αντικρίσει πίσω από τα καθαρά πλέον τζάμια, την ψυχή του παιδιού του. Και να συναντηθούνε. Μέσα από τα βλέμματά τους, μέσα από τον συντονισμό των βημάτων τους, μέσα από το ζεστό κράτημα των χεριών τους, μέσα από το διάβασμα των παραμυθιών τους, μέσα από τις απλές κουβέντες τους που δίνουν τη δυνατότητα στον πατέρα χωρίς ιδιαίτερες βιασύνες και απαλλαγμένος πλέον από το άγχος του «πώς θα το πω στο παιδί μου», να προετοιμάσει τον Μάικλ για το αναπόφευκτο.\nΕντάσσοντας την ιστορία του -το σενάριο βασίζεται σε πραγματικά γεγονότα- μέσα στο κοινωνικό πλαίσιο της Βρετανίας, αναδεικνύοντας τις τεράστιες διαφορές που θέλουν την εργατική τάξη να μοχθεί για μία αξιοπρεπή διαβίωση -μέχρι τις τελευταίες στιγμές της ζωής του ο Τζον αναγκάζεται να ανεβαίνει σκάλες για να καθαρίσει τζάμια- και από την άλλη, την τάξη των πλουσίων που ζουν τη χλιδάτη ανούσια ζωή τους χωρίς να έχουν καμία επαφή, για την ακρίβεια χωρίς να τους ενδιαφέρει να έχουν καμία επαφή με τους ανθρώπους του μόχθου και της καθημερινότητας, ο Ουμπέρτο Παζολίνι (καμία σχέση με τον Πιερ Πάολο Παζολίνι, αλλά ανιψιός του Βισκόντι) δημιουργεί μια ταινία που μας φέρνει αντιμέτωπους με τις βαθιές υπαρξιακές μας αγωνίες αλλά και με τον τρόπο που ο καθένας μας αξιολογεί την κάθε μέρα που περνά. Μαθημένοι να προνοούμε για το μέλλον, το δικό μας, των παιδιών μας και των αγαπημένων μας, αλλά αφήνοντας ταυτόχρονα τον χρόνο να ισοπεδώνει τις καθημερινές μας στιγμές που θα μπορούσαμε να απολαύσουμε να αξιοποιήσουμε, εμβαθύνοντας στο παρόν των σχέσεων μας που θα μας κάνει πιο πλούσιους πιο ανθεκτικούς.\nΔείτε απλά την ταινία! Απολαύστε τον εξαιρετικό μικρούλη Ντάνιελ Λάμοντ καθώς και τον επίσης εξαιρετικό Τζέιμς Νόρτον, στον ρόλο του πατέρα.\nΚαι μην φοβηθείτε να κλάψετε. Αφεθείτε, όχι στο μελόδραμα – αυτό είναι ανύπαρκτο στην ταινία – αλλά στην ευαισθησία της που μας αγγίζει όχι γιατί έχουμε βρεθεί στη θέση του μελλοθάνατου, αλλά γιατί από την αρχή μέχρι το τέλος της ταινίας, νιώθουμε ότι μπορεί και να βρεθούμε. Δεν το κατανοούμε απλά. Το νιώθουμε! Κι από εκεί και μετά κάνουμε και εμείς τους δικούς μας απολογισμούς...\nάρθρα Κινηματογραφική Λέσχη Πετρούπολης editorial Matt Reeves review The Batman Παρασκευή 17 Ιουνίου 2022 4:20:00 μ.μ.\n"What does a liar do when he’s dead? - He lies still."\n"Πέμπτη 31 Οκτωβρίου. Οι δρόμοι της πόλης είναι γεμάτοι για τις διακοπές. Ακόμη και με τη βροχή... 2 χρόνια οι νύχτες με έχουν μετατρέψει σε νυκτόβιο ζώο. Πρέπει να διαλέξω τους στόχους μου προσεκτικά. Είναι μεγάλη πόλη. Δε μπορώ να είμαι παντού. Αλλά δεν ξέρουν πού βρίσκομαι. Ο φόβος είναι εργαλείο. Νομίζουν ότι κρύβομαι στις σκιές...Αλλά εγώ είμαι οι σκιές. Η πόλη τρώει τον εαυτό της. Ίσως να μη μπορεί να σωθεί αλλά πρέπει να προσπαθήσω". Με αυτό το μονόλογο και με το "Something in the way" των Nirvana να ακούγεται στο backgound, ξεκινάει το νουάρ θρίλερ με πρωταγωνιστή τον Bruce Wayne.\nΤο "The Batman" του Matt Reeves δεν είναι ταινία με υπερήρωες όπως τις ξέρουμε. Ναι, όλα τα στοιχεία είναι εκεί: το Batmobile, το στιβαρό κοστούμι, τα gadgets - ευγενική προσφορά του έμπιστου μπάτλερ Άλφρεντ. Ο Matt Reeves πήρε αυτό που μπορεί να μοιάζει με γνώριμο παραμύθι και το έκανε επικό. Ο Batman του μοιάζει περισσότερο με ένα σκληρό αστυνομικό δράμα, επιβλητικό και σκοτεινό, μια ταινία που αγγίζει την πολιτική συνείδηση του θεατή. Mε μια σειρά από δολοφονίες υψηλού προφίλ που οδηγούν την πλοκή, μερικές φορές αισθάνεσαι σαν ο δολοφόνος του Zodiac να τρομοκρατεί τους πολίτες του Gotham.\nΚαι με τον Robert Pattinson να αναλαμβάνει τον ρόλο του Bruce Wayne, έχουμε έναν ηθοποιό που δεν είναι απλώς προετοιμασμένος, αλλά πεινασμένος να εξερευνήσει τα περίεργα, σκοτεινά ένστικτα αυτού του εναλλακτικού Batman. Αυτός δεν είναι ο τολμηρός κληρονόμος μιας περιουσίας που περιπλανιέται, ως τιμωρός με την cool στολή. Είναι ο Travis Bickle ("Ο Ταξιτζής"), αποστασιοποιημένος και απογοητευμένος.\nΤο Renewal Project είναι η νομοθετική κληρονομιά του αείμνηστου Thomas Wayne, πατέρα του Bruce, και έχει καθορίσει το πολιτικό τοπίο του Gotham για δεκαετίες. Αλλά η έννοια της ανανέωσης πηγαίνει πιο βαθιά από ένα σημείο πλοκής. Στην πραγματικότητα είναι ο θεματικός πυρήνας ολόκληρης της ταινίας. Το Gotham κανιβαλίζεται, οι φόνοι, οι ληστείες και οι επιθέσεις είναι παντού. Ο άρχοντας του εγκλήματος Carmine Falcone είναι αυτός που ελέγχει ουσιαστικά τις πολιτικές υποθέσεις. Ο δήμαρχος, η αστυνομία και η "δικαιοσύνη" - όλοι αναφέρονται στον Falcone. Και ο Bruce έχει χαθεί στο σύμπαν του Batman, στην ιδέα της "εκδίκησης". Η θλίψη του είναι μια ανοιχτή πληγή και τον οδηγεί σε μία συνεχή προσπάθεια να σώσει την πόλη του. Ενώ κάνει καλό ή προσπαθεί να κάνει καλό, αυτό υποκινείται από τα άλυτα ζητήματά του, μια αγωνία που δεν μπορεί να τον αφήσει να ηρεμήσει. Ένας ήρωας και μια πόλη που μπορούν περισσότερα από αυτό που είναι τώρα, αλλά είναι και οι δύο επιβαρυμένοι από το παρελθόν τους. Το Renewal Project του Thomas Wayne ήταν ένα ταμείο που δωρίστηκε στην πόλη, που υποτίθεται ότι θα ξεπερνούσε τη γραφειοκρατία της κυβέρνησης. Όταν ζούσε ο Thomas Wayne, λειτούργησε χρηματοδοτώντας το θαλάσσιο τείχος της πόλης, το ορφανοτροφείο όπου μεγάλωσε ο Riddler (Paul Dano) και βοήθησε την ανάπτυξη και τη σταθεροποίηση του Gotham. Ο Falcone σκοτώνει τον Thomas Wayne και τα χρήματα του ταμείου άρχισαν να χρηματοδοτούν "έργα" των εγκληματιών και των διεφθαρμένων αξιωματούχων. Σημαντικά πράγματα, όπως το ορφανοτροφείο του Riddler, αφέθηκαν στο περιθώριο -"Renewal is a lie."\nΤελικά, ο Bruce συνειδητοποιεί την κληρονομιά της Ανανέωσης (Renewal Project) και τη δική του ευθύνη, καθώς ήταν ο μόνος που μπορούσε να κάνει οτιδήποτε για το ταμείο. Είναι τα χρήματα της οικογένειάς του. Αντί να το συνειδητοποιήσει και να το αποδεχτεί, άφησε τους γύπες και τις ύαινες να καταβροχθίσουν το ταμείο ενώ όλοι οι άλλοι υπέφεραν. - "The Sins of the Father".\nΔεν είναι τυχαία η επιλογή του Matt Reeves να βάλει το Riddler να γκρεμίσει τα τείχη και να πλημμυρίσει το Gotham. Είναι ένας μοναδικός τρόπος για να απειλήσει ολόκληρη την πόλη και να αναβαθμίσει τον Riddler από μικρό μανιακό σε επικίνδυνο ψυχοπαθή. Αλλά είναι επίσης και η αρχή της θεματικής ανανέωσης τόσο του Gotham όσο και του Batman. Ένα ηλεκτροφόρο καλώδιο απειλεί να πέσει στο πάτωμα της πλημμυρισμένης αρένας και να προκαλέσει ηλεκτροπληξία σε εκατοντάδες ανθρώπους. Ο Batman το κόβει, εξουδετερώνοντας την απειλή αλλά αυτό τον κάνει να πέσει κατακόρυφα στο νερό από κάτω. Αυτή η βουτιά είναι η βάπτισή του. Η ανανέωσή του. Όταν σηκώνεται, δεν είναι πλέον ο εκδικητής. Ξαναγεννήθηκε προστάτης, φύλακας και σώζει το γιο του δολοφονημένου δημάρχου, που 20 χρόνια πριν ήταν εκείνος, και τον οδηγεί μέσα στο νερό και έξω από το σκοτάδι. "I'm vengeance" λέει ο Riddler στον Batman και είναι αυτή η στιγμή που ο Bruce, ακούγοντας τα λόγια του Batman να βγαίνουν από το στόμα ενός δολοφόνου-τρομοκράτη, συνειδητοποιεί ότι η αρνητική, εμπνευσμένη από τον πόνο στάση του, ενέπνεε λάθος συμπεριφορές.\n"Τετάρτη 6 Νοεμβρίου. Η πόλη είναι υποβρύχια...Έχει επιβληθεί στρατιωτικός νόμος. Όμως το εγκληματικό στοιχείο δεν κοιμάται ποτέ. Λεηλασίες. Και η ανομία θα είναι ανεξέλεγκτη στα μέρη της πόλης που δεν μπορεί να φτάσει κανείς. Τα πράγματα θα χειροτερέψουν πριν βελτιωθούν. Και κάποιοι θα αδράξουν την ευκαιρία να αρπάξουν ό,τι μπορούν... Η εκδίκηση δεν θα αλλάξει το παρελθόν. Το δικό μου ή οποιουδήποτε άλλου... Οι άνθρωποι χρειάζονται ελπίδα. Για να γνωρίζουν ότι κάποιος είναι εκεί έξω για αυτούς. Η πόλη είναι θυμωμένη. Σημαδεμένη. Σαν εμένα. Τα τραύματά μας μπορούν να μας καταστρέψουν, αλλά αν επιβιώσουμε μπορούν να μας μεταμορφώσουν. Μπορούν να μας δώσουν τη δύναμη να παλέψουμε."\nΕίναι αυτή η καλύτερη ταινία του Batman; Κάποιοι θα πουν ναι, άλλοι όχι. Για μένα, είναι στο ίδιο επίπεδο με το The Dark Knight και λίγο πιο πάνω. Μια ταινία με ουσιαστικό περιεχόμενο και προβληματισμούς, όπως ο Joker του Τοντ Φίλιπς 2019. Δεν είναι η μεταμόρφωση του Gotham ή του Batman. Eίναι η ανανέωση του πνεύματος, η ανανέωση της πίστης στους θεσμούς, η ανανέωση της ελπίδας.\nΑναμαρία Βαρτολομέι άρθρα κριτική Το Γεγονός editorial L’evenement review Παρασκευή 10 Ιουνίου 2022 10:47:00 μ.μ.\nΣκηνοθεσία: Οντρέ Ντιγουάν, με την Αναμαρία Βαρτολομέι\n"Ήθελα να σεβαστώ το βιβλίο, αλλά και να βρω τη δική μου θέση σε αυτό. Αρχικά, περάσαμε μια μέρα μαζί με την συγγραφέα Ανί Ερνό, (πάνω στο βιβλίο της οποίας είναι βασισμένο το σενάριο της ταινίας) κατά τη διάρκεια της οποίας η Ανί συμφώνησε να με πάει πίσω σε αυτές τις τρεις μέρες και να ρίξει φως σε ορισμένα «τυφλά» σημεία του κειμένου. Αυτό με βοήθησε να έχω μια πιο ξεκάθαρη εικόνα του πολιτικού πλαισίου και να καταλάβω τον φόβο που καταλάμβανε τις γυναίκες από τη στιγμή που έπαιρναν την απόφασή τους. Έπειτα της ζήτησα να διαβάσει το σενάριο σε διάφορα στάδια. Με βοήθησε να βρω την πιο ειλικρινή προσέγγιση. Τέλος, λίγο πριν το γύρισμα, μου έστειλε μια φράση του Τσέχωφ: «Να είσαι ακριβής, τα υπόλοιπα θα έρθουν εν ευθέτω χρόνω". – Οντρέ Ντιγουά (Σκηνοθέτιδα της ταινίας «Το γεγονός»)\nΚαι η Ντιγουά ακολούθησε κατά γράμμα αυτή την ακρίβεια. Αυτή την ακρίβεια που χαρακτηρίζει το βιβλίο της Ερνό, «Το γεγονός» . Ένα βιβλίο που αξίζει να διαβαστεί γιατί δεν καταγράφει απλά το γεγονός που συνέβη στην ίδια την συγγραφέα (είναι αυτοβιογραφικό) αλλά περιγράφει με ένα ιδιαίτερο λογοτεχνικό ύφος, χρησιμοποιώντας πολλά μέσα, όπως την αναζήτηση και την παρατήρηση της λεπτομέρειας, τη χρήση ενός περιγραφικού παρελθόντος, την ανάλυση των γεγονότων, εκφράζοντας όπως γράφει η ίδια στο βιβλίο της, την αφόρητη βραδύτητα ενός χρόνου ο οποίος μεγάλωνε δίχως να προχωρά, ακριβώς όπως ο χρόνος των ονείρων.\nΣτην ταινία, παρακολουθούμε την Αν (Αναμαρία Βαρτολομέι) μια έξυπνη και επιμελή νεαρή φοιτήτρια, να της συμβαίνει αυτό που όλα τα κορίτσια εκείνης της εποχής φοβόντουσαν περισσότερο. Πάσχει «από εκείνη την ασθένεια που πλήττει μόνο γυναίκες και τις μεταμορφώνει σε νοικοκυρές» όπως αναφέρει χαρακτηριστικά στον καθηγητή της , όταν εκείνος παρατηρώντας τη μειωμένη απόδοση της στα μαθήματα του Πανεπιστημίου τη ρωτά τι της συμβαίνει. Οι σπουδές και το μέλλον της Αν απειλούνται από μια ανεπιθύμητη εγκυμοσύνη. Στη Γαλλία του 1963 ωστόσο, η άμβλωση είναι παράνομη, επικίνδυνη και επώδυνη, και κανείς δεν βοηθά την φοβισμένη Αν να διακόψει την εγκυμοσύνη της. Στο άκουσμα και μόνο της λέξης «έγκυος» οι φίλες και οι φίλοι της, τρομοκρατούνται. Και στην προκειμένη το τελευταίο πράγμα που χρειάζεται η Αν, είναι ο φόβος των άλλων. Της αρκεί ο δικός της. Στα βλέμματα άλλων, συναντά την απαξίωση, την προσβολή, ενδεχομένως και τη ζήλια. Γιατί η Αν κινείται σύμφωνα με τις επιθυμίες της, τις επιθυμίες του σώματος και της ψυχής αψηφώντας τους νόμους που μπαίνουν εμπόδιο σε αυτές τις επιθυμίες και αυτό προκαλεί τον φθόνο.\nΗ Αν προέρχεται από μία φτωχή οικογένεια που κάνει τα πάντα προκειμένου το παιδί τους να ξεφύγει από τη φτώχεια και να μην καταλήξει να δουλεύει στο εργοστάσιο της περιοχής. Στην χαρισματική Αν βλέπουν τις δικές τους επιθυμίες και όνειρα να πραγματώνονται. Όμως και η ίδια η Αν θέλει πολύ μέσα της να ασχοληθεί με την λογοτεχνία που τόσο αγαπά και να γίνει κάποια στιγμή συγγραφέας. Νιώθοντας αποκλεισμένη από όλους και όλα αποφασίζει να πάρει τη ζωή της στα χέρια της και με κάθε ρίσκο να οδηγηθεί προς την απόφασή της που στην πραγματικότητα έχει να κάνει με την αυτοδιάθεση του σώματός της και την προσωπική της απελευθέρωση.\nΑποφεύγοντας τους λυρισμούς της οργής και της οδύνης, των προσβολών, της μοναξιάς, της απαξίωσης, της ταξικής διάκρισης που βιώνει έντονα η ηρωίδα μας, η Ντιγουά παραμένοντας πιστή στο βιβλίο της Ερνό, καταγράφει σκληρά και λιτά τον αγώνα της Αν να φέρει σε πέρας την εξαρχής ειλημμένη απόφαση της, να ξεφορτωθεί τη ζωή που κυοφορεί και που θα της στερήσει τη δική της ζωή, τα δικά της όνειρα, τη δική της ελευθερία. Και σήμερα που η έκτρωση δεν είναι πια κάτι το απαγορευμένο, αποτυπώνεται στον κινηματογράφο το γεγονός της απόφασης της έκτρωσης σε μια εποχή που ήταν παράνομη, προκειμένου να αναδειχθεί διαχρονικά το δικαίωμα της αυτοδιάθεσης και ο αγώνας που κάθε φορά δίνεται από το άτομο σε όλες τις εποχές, σχετικά με το πώς μπορείς να διεκδικήσεις την ελευθερία σου μέσα σε περιβάλλοντα που πάντα ο νόμος βρίσκεται εκεί για να σου την στερεί. Γιατί πάντα σε όλες τις κοινωνίες ανακύπτουν παρόμοια ζητήματα που έχουν να κάνουν με την διαχείριση του σώματός μας, την ηθική, τη ζωή, τον θάνατο, το απαγορευμένο, τον νόμο. Τον νόμο που διαχρονικά, όπως επισημαίνει η συγγραφέας στο βιβλίο της, οι άνθρωποι κρίνουν σύμφωνα με αυτόν, αλλά αποφεύγουν να κρίνουν αυτόν. Και πάντα ανακύπτει το ζήτημα του κατά πόσο η στάση μας απέναντι σε όλα αυτά φιλτράρεται μέσα από το σώμα μας, τις αισθήσεις μας, τις προσωπικές μας ανάγκες και σκέψεις και κατά πόσο οι αποφάσεις που τελικά παίρνουμε λαμβάνουν υπόψη όλα αυτά ή τελικά ενδίδουμε στις επιταγές των εκάστοτε κανόνων και φορμών.\nΚαι βιβλίο και ταινία διεισδύουν στο βάθος της ανθρώπινης ψυχής με έναν οικουμενικό, θαρραλέο και σκληρό συνάμα τρόπο. Η δεύτερη δε, σκηνοθετείται με απόλυτο σεβασμό προς το πρώτο. Η ταινία απέσπασε το Χρυσό Λιοντάρι και το βραβείο των κριτικών στο Φεστιβάλ Βενετίας.\nΚαι τα δύο, ταινία (προβάλλεται στους κινηματογράφους) και βιβλίο τα συνιστώ ανεπιφύλακτα!\nΜέλος της Κινηματογραφικής Λέσχης Πετρούπολης. Είναι εκπαιδευτικός. Τον ελεύθερο χρόνο της διαβάζει, βλέπει ταινίες, και παρακολουθεί τα τεκταινόμενα που λαμβάνουν χώρα στο κοινωνικό γίγνεσθαι. Τον υπόλοιπο ελάχιστο ελεύθερο χρόνο της, απλά προσπαθεί να διατηρεί την ψυχραιμία της…\nάρθρα κριτική Ο Πατέρας editorial review The Father Τετάρτη 14 Ιουλίου 2021 4:55:00 μ.μ.\nάρθρα κριτική όσκαρ Υποσχόμενη Νέα Γυναίκα editorial Promising Young Woman review 7:30:00 π.μ.\nΗ "πολλά υποσχόμενη νεαρή γυναίκα", ξεσκεπάζει την παθογένεια και την υποκρισία μιας βαθιά άρρωστης κοινωνίας, επιχειρεί και τα καταφέρνει να αναλύσει το ψυχογράφημα των βιαστών και των εν δυνάμει βιαστών καθώς και τη συγκάλυψη αυτών. Η ηρωίδα μας, η Κάσι (πολύ καλή η ερμηνεία της Κάρεϊ Μάλιγκαν) δεν είναι η ίδια θύμα βιασμού. Ωστόσο μιλά από την πρώτη στιγμή για αυτό που έχει συμβεί στην επιστήθια φίλη της. Μιλά με διάφορους τρόπους γιατί νιώθει ότι και η ίδια βιάζεται από μια κοινωνία που αδιαφορεί, που μοναδικό της μέλημα είναι η συγκάλυψη. Και μιλώντας ανακαλύπτει και τους τρόπους της σωστής απεύθυνσης. Γιατί δεν αρκεί απλά να μιλήσεις. Οφείλεις να αντιληφθείς και το κοινωνικοπολιτικό περιβάλλον μέσα στο οποίο απευθύνεσαι και από εκεί να αντλήσεις τα "εργαλεία" που θα τα στρέψεις εναντίον του. Για να μην πέσεις στην παγίδα να υποκύψεις σε αυτό. Για να μην πέσεις στην παγίδα να εργαλειοποιηθείς από αυτό. Για να μην πέσεις στην παγίδα να αποτελέσεις και εσύ μέρος ενός συστήματος που θα σε μετατρέψει και εσένα, με την ανοχή σου, σε παθητικό δέκτη των όσων συμβαίνουν.\nΔεν είναι εύκολο να κατανοήσεις ότι για να ακουστεί η φωνή σου και να είναι αποτελεσματική προκειμένου να δοθεί ένα τέλος στην άσκηση εξουσίας και στην χρησιμοποίηση της γυναίκας ως αντικείμενο, θα πρέπει να τα βάλεις με πολλούς και πολλά. Δεν είναι καθόλου εύκολο να κατανοήσεις την συμπεριφορά των θυτών που μπορεί να είναι απόρροια του φόβου τους, των απωθημένων και συμπλεγμάτων που τους έχουν κατασταλεί από την ίδια τη δομή της κοινωνίας όπου τα στερεότυπα, οι προκαταλήψεις και ό,τι βολεύει την ενδυνάμωση των εξουσιαστικών σχέσεων σε όλα τα επίπεδα, καλά κρατεί, καλά αναπαράγεται. Δεν είναι εύκολο να καταλάβεις ότι αν ο εφιάλτης των ανδρών που έχουν παρενοχλήσει σεξουαλικά γυναίκες είναι να μην αποκαλυφθεί ποτέ η αλήθεια, ο εφιάλτης των θυμάτων τους είναι να ζουν σε μια κοινωνία όπου το πρώτο μέλημά της είναι η συγκάλυψη, η αποδοχή, "τα ’θελε και τα ’παθε" η υποκρισία, "νεαροί είναι, βράζει το αίμα τους ή άντρες είναι τι περιμένεις όταν και εσύ τους προκαλείς..." η ευκολία αναγνώρισης ελαφρυντικών προς τον θύτη (στον άντρα οι πράξεις του δικαιολογούνται εξαιτίας του μεθυσιού του, στη γυναίκα όχι) και ταυτόχρονα η πάση θυσία αναζήτηση επιβαρυντικών στοιχείων ή και η επινόηση αυτών που σχετίζονται με τη συμπεριφορά του θύματος.\nΔεν είναι εύκολα όλα αυτά. Αναδεικνύονται, όμως, όλα μέσα στην ταινία υποσκελίζοντας τις όποιες σεναριακές ατέλειες (κάποια χαλαρότητα στο σενάριο κάποιες "εύκολες" λύσεις προκειμένου να "προχωρήσει" η ταινία).\nΑξίζει και με το παραπάνω η θέασή της, γιατί δεν παρουσιάζει απλά το πρόβλημα αλλά προχωρά και πέρα από αυτό. Προχωρά πέρα από το "Me Too" με έντονη διάθεση να καταγγείλει αλλά και να αναδείξει τα αίτια που το προκαλούν.\nΣτην ταινία, απονεμήθηκε το βραβείο Πρωτότυπου Σεναρίου, στην 93η Τελετή Απονομή των Όσκαρ.


Διάσωση θαλάσσιας χελώνας που χτυπήθηκε από τρίαινα στη παραλία στα Σπάσματα | KefalonianMantata\nΔιάσωση θαλάσσιας χελώνας που χτυπήθηκε από τρίαινα στη παραλία στα Σπάσματα\nΧθες το απόγευμα κάτοικοι της περιοχής βρήκαν στην παραλία Σπάσματα στις Μηνιές θαλάσσια χελώνα που είχε βαρύ τραύμα στο κεφάλι από τρίαινα. Η χελώνα ήταν πολύ αδύναμη και χρειάστηκε άμεση βοήθεια.\nΗ ομάδα του Wildlife Sense που προστατεύει θαλάσσιες χελώνες και τις φωλιές τους στην Κεφαλονιά οργάνωσε επιχείρηση διάσωσης, κι έτσι η χελώνα μεταφέρθηκε με ειδικά διαμορφωμένο όχημα στο γραφείο της κτηνιάτρου Σπυριδούλας Βαβάση, η οποία της χορήγησε τις πρώτες βοήθειες.\nΗ χελώνα παρέμεινε σε ελεγχόμενο χώρο τη νύχτα και σήμερα το πρωί ξεκίνησε το ταξίδι της προς την Αθήνα, όπου θα την παραλάβουν εθελοντές του Κέντρου Διάσωσης Θαλάσσιων Χελωνών του ΑΡΧΕΛΩΝ.\nΥπενθυμίζουμε ότι οι θαλάσσιες χελώνες απειλούνται με εξαφάνιση και προστατεύονται αυστηρά από τον νόμο. Βάρβαρες πράξεις όπως αυτή που έζησε η χελώνα είναι ανήθικες και παράνομες, αλλά έχουν και αρνητικό αντίκτυπο στους φίλους μας τους ψαράδες, από τους οποίους οι περισσότεροι δείχνουν ενδιαφέρον και σεβασμό για τις θαλάσσιες χελώνες.\nΕλπίζουμε πως η χελώνα θα επιβιώσει και θα καταφέρει να επιστρέψει στις θάλασσές μας.\nγια το Wildlife Sense


Survivor 2: Ποτάμι τα δάκρυα από τον Κρητικό! Το πρόσωπο που είδε και δεν μπόρεσε να συγκρατηθεί! - Survivor - Athens magazine\nSurvivor 2: Ποτάμι τα δάκρυα από τον Κρητικό! Το πρόσωπο που είδε και δεν μπόρεσε να συγκρατηθεί!\n27 Φεβρουαρίου 2018 00:18\nΈπαθλο επικοινωνίας είχαμε σήμερα στο Survivor και δεν προλαβαίναμε να μετράμε... κλάματα!\nΟ Στέλιος Κρητικός, μόλις είδε τον κουμπάρο του δεν μπορούσε να συνέλθει!\nΔΕΙΤΕ ΕΠΙΔΗΣ:Survivor 2: H μεγάλη «μαγκιά» παίκτη των Διάσημων προς τους Μαχητές!\nΤο δάκρυ έτρεχε.... ποτάμι και ο ίδιος είπε χαρακτηριστικά: «Δεν με αφήνατε τελευταίο...»!


H παχυσαρκία χαρακτηρίζεται από σημαντική αύξηση του λιπώδους ιστού του σώματος. Το υπερβολικό βάρος συνδέεται με διαβήτη, υπέρταση, υπερχοληστερολαιμία, εμφράγματα, παθήσεις της σπονδυλικής στήλης, καρκίνους ενδομητρίου, στήθους, προστάτη και εντέρου.\nΤα ευρέως χρησιμοποιούμενα χημικά φάρμακα διαιρούνται σε ανορεξιογόνα, καθαρτικά εμετικά χάπια, αναστολείς της απορρόφησης λίπους.\nΤα ανορεξιογόνα προκαλούν ανορεξία δρώντας στο κεντρικό νευρικό σύστημα ή αυξάνουν τις πραγματοποιούμενες καύσεις επιταχύνοντας το μεταβολισμό. Τα καθαρτικά ή εμετικά χάπια προκαλούν συχνή κένωση του περιεχομένου του εντέρου ή συχνή κένωση του στομάχου. Οι αναστολείς της απορρόφησης λίπους δρουν τοπικά στο έντερο προκαλώντας αποβολή μέρους του προσλαμβανόμενου με τις τροφές λίπος.\nΣτις παρενέργειες των φαρμάκων αυτών συγκαταλέγονται η ακράτεια κοπράνων, ο κοιλιακός πόνος, η απώλεια ιχνοστοιχείων και λιποδιαλυτών βιταμινών, οι αλλεργίες, η ρήξη βλεννογόνου, η δυσκοιλιότητα, η ξηροστομία, η ζάλη, η ταχυκαρδία, η υπέρταση, σοβαρά ψυχιατρικά σύνδρομα, νεφρικές διαταραχές, τα αλλεργικά σύνδρομα, η αύξηση της θερμοκρασίας, τα καρδιακά επεισόδια, η παγκρεατίτιδα, η χολοκυστοπάθεια , οι αλλεργίες.\nΦΥΤΙΚΑ ΦΑΡΜΑΚΑ ΒΟΤΑΝΑ ΚΑΙ ΣΥΜΠΛΗΡΩΜΑΤΑ ΔΙΑΤΡΟΦΗΣ\nΜια ποικιλία συμπυκνωμένων φυτικών δραστικών ουσιών, με μορφή αφεψημάτων ή συμπληρωμάτων ή φυσικών φαρμάκων (π.χ. Citrus aurantium, πράσινο τσάι, guar, φυτικά αντιοξειδωτικά), χρησιμοποιούνται σήμερα για την καταπολέμηση του περιττού βάρους.\nΤα φυτικά σκευάσματα δεν στερούνται επικίνδυνων παρενεργειών. Αρκετές φορές οι παρενέργειες δεν οφείλονται στο φυτικό σκεύασμα αυτό καθαυτό, αλλά στην τεχνική επεξεργασία του φυτού από την βιομηχανία, σε λανθασμένη δοσολογία, σε έλλειψη συμβατότητας του φυτικού φαρμάκου με τον οργανισμό.\nΗπατικά νευρολογικά προβλήματα και αλλεργίες είναι τα συνήθη παθολογικά προβλήματα που προκαλεί η ανεξέλεγκτη χρήση βοτάνων χωρίς την ενδεικνυόμενη ιατρική παρακολούθηση.


Ο Usher πωλεί το σπίτι της Ατλάντα κοντά στο στάδιο Mercedes-Benz - Στυλ Διασημοτήτων\nΟ Usher πωλεί το σπίτι της Ατλάντα κοντά στο στάδιο Mercedes-Benz\nΟ Usher μπορεί να είναι τόσο διάσημος για την αγάπη του για την Ατλάντα όσο και για τις χορευτικές του κινήσεις, αλλά ο τραγουδιστής χωρίστηκε πρόσφατα με το μαξιλάρι τριών υπνοδωματίων, τριών μπάνιου Atlanta, πουλώντας το σπίτι για 775.000 $, αναφέρει ΤΜΖ . Κοντά στο στάδιο Mercedes-Benz, όπου παίζουν τα Atlanta Falcons, το σπίτι των 2.908 τετραγωνικών ποδιών διαθέτει μοντέρνο εξωτερικό, ασανσέρ και κατάστρωμα στον τελευταίο όροφο.\nΣτο εσωτερικό, μεγάλο μέρος του σπιτιού ανοιχτού σχεδιασμού είναι βαμμένο μαύρο, αλλά μεγάλα παράθυρα και πόρτες με συρόμενη γυάλινη πόρτα που ανοίγουν σε μπαλκόνι προσφέρουν θέα στο φωτεινό πράσινο έξω και εξασφαλίζουν ότι εισχωρεί άφθονο φυσικό φως. Φωτεινά δάπεδα από σκληρό ξύλο και λευκές οροφές επίσης φωτίζονται η κατοικία. Η σκοτεινή παλέτα συνεχίζεται στην κουζίνα, όπου υπάρχει ένα μεγάλο μαύρο και άσπρο μαρμάρινο νησί που περιβάλλεται από σκαμπό και ένα καθρέφτη σιφόν backsplash που διακοσμεί τον τοίχο πίσω από τη σόμπα. Κάτω από τους μετρητές υπάρχουν μαύρα ντουλάπια, ενώ πάνω υπάρχει ανοιχτό ράφι που επιτρέπει στην Κίνα να πέσει πάνω στους μαύρους τοίχους.\nΣτον κάτω όροφο, υπάρχει ένα υπνοδωμάτιο που συνδέεται με έναν μεγάλο χώρο, ο οποίος φαίνεται να έχει χρησιμοποιηθεί ως παιδότοπος. Ένα από τα μπάνια διαθέτει μεγάλο τοίχο από μαυροπίνακα, ιδανικό για μικρά παιδιά να αφήνουν σκετσάκια (λευκά πλακάκια του μετρό καλύπτουν το δάπεδο και τους υπόλοιπους τοίχους, και υπάρχει επίσης μια μοναδική μπανιέρα σε σχήμα οβάλ).\nΟ Usher πούλησε δύο άλλες κατοικίες το 2018, η μία μεσογειακή βίλα τεσσάρων υπνοδωματίων κοντά στο Sunset Strip στο Λος Άντζελες, έναντι 3,3 εκατομμυρίων δολαρίων και η άλλη το πολυτελές σπίτι του στο προάστιο της Ατλάντα της Alpharetta της Γεωργίας. Ο Usher αγόρασε αυτήν την κατοικία το 1999 και Realtor.com αναφέρει ότι το 'Ναι!' Ο τραγουδιστής το ερωτεύτηκε για πρώτη φορά το 1991, όταν ανήκε στον παραγωγό μουσικής L.A. Reid. Ένας 13χρονος Usher επισκέφθηκε το σπίτι και «γοητεύτηκε από ό, τι είδα», είπε σε συνέντευξη του 2003.\nfrank lloyd wright house greenville sc\nΙνστιτούτο εσωτερικής διακόσμησης της Νέας Υόρκης\nαφαιρέστε τους λεκέδες από τα ξύλινα έπιπλα\nπώς να φροντίζετε ένα χυμώδες εσωτερικό\nπου πηγαίνει η πλάκα ψωμιού


Κίνα: Μαθητής γυμνασίου πέταξε συμμαθητή του από τον τέταρτο όροφο! (Δείτε βίντεο) – Arouraios.gr – Ειδήσεις\nΟ δράστης αντιμετωπίζει ενδεχόμενο φυλάκισης έως και 10 έτη\nΑντιμέτωπος με το ενδεχόμενο φυλάκισης για έως 10 έτη βρίσκεται ένας μαθητής Γυμνασίου στην Κίνα ο οποίος πέταξε στο κενό από τον τέταρτο όροφο έναν συμμαθητή του!\nΤην τρομακτική στιγμή κατέγραψε, μάλιστα, κάμερα ασφαλείας.\nΟ συμμαθητής του δράστη τραυματίστηκε σοβαρά από την πτώση με τον πατέρα του να δηλώνει ότι αντιμετωπίζει το ενδεχόμενο τα προβλήματα που απέκτησε να τον ταλαιπωρούν για όλη του τη ζωή.\nΟ δράστης οδηγήθηκε ενώπιον δικαστηρίου στις 17 Ιουνίου και πλέον αναμένεται η απόφαση των δικαστών για το περιστατικό που σημειώθηκε τον περασμένο Σεπτέμβριο.\nΟ πατέρας του δράστη υποστηρίζει ότι ο γιος του αντιμετωπίζει ψυχολογικά προβλήματα ενώ ο πατέρας του θύματος διαψεύδει τις πληροφορίες ότι ο δικός του γιος παρενοχλούσε τον συμμαθητή του πριν αυτός να τον πετάξει στο κενό.\nRelated Items: Κίνα, Μαθητής


ΔΕΣΤΕ ΠΟΙΟ ΕΙΝΑΙ ΤΟ ΕΓΧΕΙΡΙΔΙΟ ΤΟΥ ΠΑΙΔΕΡΑΣΤΗ! | ΝΤΟΥΡΝΤΟΥΒΑΚΙ\nαπό πολύμηνη έρευνα της Δίωξης Ηλεκτρονικού Εγκλήματος με την κωδική ονομασία «Chat Scanning» που πραγματοποιήθηκε με άδειες των δικαστικών Αρχών, βάσει των οποίων αστυνομικοί παρουσιάζονταν ως ανήλικοι.\nΣτο πλαίσιο της επιχείρησης εντοπίσθηκαν έξι παιδόφιλοι, εκ των οποίων και ο 40χρονος από το Περιστέρι, που είχε παρασύρει 13χρονο αγόρι με σκοπό να ασελγήσει επάνω του, και συνελήφθη την ώρα που το έβαζε σε ειδικά διαμορφωμένο κλειστό φορτηγάκι, τύπου Van.\nΕπίσης, εντοπίσθηκε 33χρονος από τη Θεσσαλονίκη που -εμφανιζόμενος ως ατζέντης μοντέλων- παρέσυρε ανήλικα κορίτσια να γυρίζουν βίντεο με άσεμνες σκηνές, βίντεο τα οποία δήθεν θα προωθούσε στο εξωτερικό σε πράκτορες με αντίτιμο δεκάδες χιλιάδες ευρώ.\nΤο σημαντικότερο είναι, όμως, ότι από την αστυνομική έρευνα εντοπίσθηκε κώδικας επικοινωνίας παιδόφιλων, που κυκλοφορούσε σε manual στο Ίντερνετ, και παρείχε οδηγίες για το πώς να πλησιάζουν οι παιδόφιλοι τα ανήλικα.\nΓια το θέμα έγιναν αναλυτικές ανακοινώσεις στη ΓΑΔΑ από τον εκπρόσωπο της αστυνομίας, Κλεάνθη Παπαγιαννόπουλο, και τον διευθυντή της Δίωξης Ηλεκτρονικού Εγκλήματος, ταξίαρχο Μανόλη Σφακιανάκη.\nΤο εγχειρίδιο του "καλού παιδεραστή"\nΚι όμως! Τα διεστραμμένα μυαλά αυτών των ανθρώπων έφτιαξαν και ένα εγχειρίδιο για να μπορούν να ικανοποιούν τις αποκρουστικές ορέξεις τους. Το εχγειρίδιο αυτό δόθηκε στη δημοσιότητα δόθηκε από τη Διεύθυνση Δίωξης Ηλεκτρονικού Εγκλήματος, προς ενημέρωση και ευαισθητοποίηση των γονιών.


Σπανός: «Ο Άρης φέτος έδειξε στο γήπεδο πόσο μεγάλος είναι» | Yellow Radio\nΑρχική/Ποδόσφαιρο/Σπανός: «Ο Άρης φέτος έδειξε στο γήπεδο πόσο μεγάλος είναι»\n400άρης έγινε o Δημήτρης Σπανός !\nΣτο Yellow Radio 101,7 και στην εκπομπή «Αθλητικό X-Press» φιλοξενήθηκε ο πρώην προπονητής του Άρη και νυν του Ιωνικού, Δημήτρης Σπανός.\nΕίναι ένα πρωτάθλημα ειδικών συνθηκών, ένα ωραίο πρωτάθλημα. Νομίζω ότι ο κόσμος έχει ευχαριστηθεί να βλέπει Super League 2 και όσο συνεχίζουμε θα έχουμε και ένα ωραίο θέαμα.\nΤο να παίζουμε Τετάρτη-Κυριακή είναι κάτι πρωτόγνωρο. Εμείς είμαστε τυχεροί γιατί έχουμε ένα καλό ρόστερ, ένα ρόστερ που προπονείται καλά.\nΤο βασικό είναι να είσαι σοβαρός, να κοιτάς την λεπτομέρεια και να έχεις τα κατάλληλα εργαλεία. Ας μείνουμε εκεί ψηλά και να δούμε που μπορούμε να φτάσουμε στα πλέι-οφ.\nΈχουμε και παίκτες από τον Άρη, τον Αναγνωστόπουλο, τον Μουμίν, τον Πλατέλλα. Τους έχουμε για να κάνουν αυτό που ξέρουν καλά, να βοηθήσουν τον Άρη να πρωταγωνιστήσει.\nΟ Άρης είναι μια εξαιρετική ομάδα και αυτό είχε φανεί από την αρχή. Με την διαφοροποίηση και κάποιων στοιχείων έκανε το καλό του σερί και έφτασε ψηλά. Ο Άρης είναι μεγάλη ομάδα, αλλά φέτος το έδειξε και στο γήπεδο. Ήταν για πολύ καιρό πρώτος και ήταν άτυχος που έπεσε πάνω σε έναν πολύ καλό Ολυμπιακό.\nΑπό την άλλη το θετικό για τον Άρη είναι ότι οι άλλες ομάδες δεν είναι τόσο καλές όσο αναμενόταν.\nΌλοι ξέρουμε ότι ο κόσμος του Άρη δίνει ώθηση στην ομάδα. Ακούμε πολλά, ακούμε για εσωστρέφεια, εγώ αυτό δεν το έχω νιώσει ποτέ. Ο κόσμος του Άρη δίνει μόνο ώθηση.\nΕίχαμε και άσχημα αποτελέσματα, αλλά εγώ δεν ένιωσα ποτέ κάτι άσχημο. Το άκουσα, το διάβασα, έχω διαβάσει όλη την ιστορία του Άρη, αλλά ποτέ δεν το ένιωσα στο γήπεδο.\nΌλα κρίνονται στον αγωνιστικό χώρο, αλλά η κάθε βοήθεια είναι σημαντική. Για τον Άρη είναι ίσως το σημαντικότερο κομμάτι μετά την ομάδα.\nΔανεικός σε ομάδα της Football League ο Σενγκέργκης


Ρούλα Κορομηλά: Θα παντρέψει Πάνια - Καρβέλα; | κοσμικα , opinions | womenonly.gr\nΡούλα Κορομηλά: Θα παντρέψει Πάνια - Καρβέλα;\nΣαν κεραυνός εν αιθρία έπεσε την προηγούμενη εβδομάδα η είδηση ότι Αννίτα Πάνια και Νίκος Καρβελας αντί να χωρίσουν, όπως ήθελαν πολλά δημοσιεύματα, ανεβαίνουν στα σκαλιά της εκκλησίας\nΣαν κεραυνός εν αιθρία έπεσε την προηγούμενη εβδομάδα η είδηση ότι Αννίτα Πάνια και Νίκος Καρβελας αντί να χωρίσουν, όπως ήθελαν πολλά δημοσιεύματα, ανεβαίνουν στα σκαλιά της εκκλησίας! Ο γάμος του εκκεντρικού ζεύγους προκάλεσε σε όλους έκπληξη, για πολλούς και διάφορους λόγους.\nΠρώτος και καλύτερος οι φήμες του χωρισμού. Έπειτα, από Καρβέλα και Πάνια λίγοι περίμεναν ότι θα παντρεύονταν και με θρησκευτικό, αφού πριν δύο χρόνια είχαν κάνει τον πολιτικό. Και μην ξεχνάμε παλαιότερες δηλώσεις του συνθέτη, ο οποίος κατηγορηματικά έλεγε ότι δε σχεδιάζει να ξαναπαντρευτεί. Αλλά ποτέ μη λες ποτέ. Και στις 29 Απριλίου, στο εκκλησάκι του Politia Tennis Club θα γίνει ο γάμος τους. Με παπά και με κουμπάρους.\nΚι εδώ είναι η έκπληξη η καλή. Γιατί, μπορεί τις προηγούμενες μέρες να ακούγαμε ότι μαζί με τον φίλο τους, Κώστα Δροσόπουλο θα τους παντρέψει και η κόρη του Καρβέλα, Σοφία, όμως η κουμπάρα θα είναι άλλη... η Ρούλα Κορομηλά! Αυτό τουλάχιστον αναφέρει σε δημοσίευμα της η Espresso, αποκαλύπτοντας ότι το ζευγάρι σκέφτηκε την καλή του φίλη Ρούλα για να τους παντρέψει. Εκείνη με το που έγινε η πρόταση, είπε αμέσως το «ναι» με μεγάλη χαρά, αφού τη συνδέει φιλία χρόνων τόσο με τον Καρβέλα όσο και με την Πάνια.\nΚι έρχομαι εδώ να πω την απορία μου: τις προηγούμενες μέρες διαβάσαμε ότι Κορομηλά και Πάνια έχουν συναντήσεις στον Alpha, αφήνοντας να εννοηθεί ότι η Αννίτα από την επόμενη σεζόν θα μετακομίσει στην Κάντζα. Τελικά, τα ραντεβού έγιναν για μία επικείμενη μεταγραφή ή μήπως οι δύο κουμπάρες συζητήσουν τα του γάμου; Μπομπονιέρες, στολισμός, δώρο γάμου, κτλ.


Νόσος Alzheimer - ΕΕΝΑΛ\nAlzheimer είναι μια μορφή άνοιας μη αναστρέψιμη, αγνώστου αιτιολογίας, με βασικό σύμπτωμα την αυξανόμενη απώλεια πρόσφατης μνήμης.\nΠρόκειται για εκφύλιση των νευρώνων του εγκεφάλου που οδηγεί σε αδράνεια των τυπικών εγκεφαλικών λειτουργιών. Η νόσος και οι συναφείς διαταραχές είναι χρόνιες, προοδευτικές και μη αναστρέψιμες, με εκδήλωση λειτουργικών, ψυχιατρικών και συμπεριφορικών συμπτωμάτων.\nΠροσβάλει άνδρες και γυναίκες αδιακρίτως κοινωνικο-οικονομικής κατάστασης και μορφωτικού επιπέδου. Η νόσος δεν έχει σχέση με το γήρας, δεν είναι μεταδοτική\nκαι δεν είναι ψυχική νόσος. Είναι η πιο συχνή μορφή άνοιας σε ποσοστό 60% μεταξύ των ανοιών. Αποτελεί παγκόσμιο υγειονομικό πρόβλημα με δυσβάσταχτο οικονομικό κόστος και κοινωνικές επιπτώσεις\nΣτόχος όλων των εθνικών κυβερνήσεων είναι η ενημέρωση, η πρόληψη και η έγκαιρη διάγνωση προς όφελος των ασθενών και των περιθαλπόντων.\nΑιτία της νόσου και παράγοντες κινδύνου\nΟι επιστήμονες ερευνούν πολλές αιτίες και πιστεύουν ότι η νόσος είναι πολυπαραγοντική. Ως παράγοντες κινδύνου θεωρούν:\nτην ηλικία, το φύλο.\nτον ρόλο του ανοσοποιητικού συστήματος.\nέλλειψη τής Β12.\nτοξίνες τού περιβάλλοντος.\nτα αυξημένα επίπεδα ομοκυστείνης.\nτον σακχαρώδη διαβήτη και τον τρόπο ζωής.\nΣυχνότητα της νόσου Alzheimer\nτα ποσοστά νόσησης διπλασιάζονται ανά πενταετία.\nάνω των 65 χρόνων\n1 στους 9 άνω των 65 χρόνων νοσεί.\nάνω των 80 χρόνων.\n1 στους 3 άνω των 80.\nΤo 80% των πασχόντων με νόσο alzheimer είναι άνω των 75.\nΣτην Ελλάδα ζουν 200.000 άτομα με την νόσο και αναμαίνεται το 2050 να ξεπεράσουν τις 600.000. Το ετήσιο κόστος, υπολογίζεται στα 3 δισσεκατομύρια ευρώ.\nΣτάδια εξέλιξης της νόσου Alzheimer\nΣύμφωνα με τα ερευνητικά δεδομένα, αναπτύσσονται νευροεκφυλιστικές βλάβες στον εγκέφαλο πριν την εμφάνιση των συμπτωμάτων. Η εξελικτική πορεία της νόσου έχει ως εξής:\nΑσυμπτωματικό στάδιο #1\nΔιαρκεί 10-15 έτη, όπου δημιουργούνται βιολογικές βλάβες σέ ορισμένες περιοχές τού εγκεφάλου, χωρίς την εκδήλωση συμπτωμάτων.\nΉπιο στάδιο (αρχικό) #2\nΟι βλάβες είναι εκτεταμένες, όπου εμφανίζονται τα πρώτα συμπτώματα. Η διαταραχή της πρόσφατης αυτοβιογραφικής μνήμης, η κόπωση, η δυσκολία κατανόησης συνηθισμένων λέξεων κλπ. Ο ασθενής όμως, είναι δραστήριος, κοινωνικός, εκτελεί τις καθημερινές εργασίες, έχει αντίληψη των κενών μνήμης, συγκέντρωσης και προσπαθεί να καλύψει το πρόβλημα.\nΕνδιάμεσο στάδιο #3\nΟ ασθενής αδυνατεί να φροντίσει τον εαυτόν του, χρειάζεται επιτήρηση και βοήθεια. Εμφανίζει συμπεριφορικά και ψυχιατρικά συμπτώματα. Είναι επιθετικός, καχύποπτος, ανήσυχος. Παρουσιάζει επιδείνωση μνήμης, κρίσης, αδυναμία προσανατολισμού χώρου-χρόνου και αναγνώρισης των οικείων του.\nΠροχωρημένο στάδιο #4\nΟ ασθενής είναι αποκλειστικά εξαρτώμενος. Χρειάζεται ολιστική φροντίδα. Χαρακτηρίζεται από πλήρη απώλεια των νοητικών λειτουργιών, γνωστικής αβουλίας, λόγου, αδυναμίας σίτισης, υγιενής, βάδισης, ελέγχου των σφιγκτήρων και από την εμφάνιση έντονων ψυχιατρικών και συμπεριφοριφορικών συμπτωμάτων.


H νηστεία της Ελένης! Ο πνευματικός της παρουσιάστριας, πατέρας Ευδόκιμος, μιλά για τη σχέση της με την εκκλησία - Ontime News\nΠέμπτη 7 Ιουλίου 2022 - 16:53\nH νηστεία της Ελένης! Ο πνευματικός της παρουσιάστριας, πατέρας Ευδόκιμος, μιλά για τη σχέση της με την εκκλησία\nΑπό Ontime24\t Στις 12:00, 1 Μάι 2016\nΣτη Νανά Παλαιτσάκη- Εφημερίδα Freddo\nΟ Ηγούμενος της ξακουστής σε όλο τον κόσμο Μονής Παναχράντου, ο πατέρας Ευδόκιμος 85 χρονών πια, έχει ακολουθήσει τον μοναχικό βίο από τα 15 του χρόνια… Ανάμεσα στους πιστούς, στο ποίμνιό του που όλα αυτά τα χρόνια τον ακολουθεί πιστά, βρίσκεται μια γυναίκα που μαγνητίζει σε κάθε της βήμα τα φώτα της δημοσιότητας. Είναι η Ελένη Μενεγάκη, που η σχέση της με την συγκεκριμένη Μονή, έχει οδηγήσει ακόμη περισσότερους να επισκέπτονται τον συγκεκριμένο ιερό τόπο .\nΜιλώντας με τον πατέρα, δεν μπορούμε παρά να ρωτήσουμε για την προσωπική του επαφή με ένα από τα πλέον προβεβλημένα πρόσωπα στη χώρα….\nΠατέρα μου η μονή αν και ιστορική με την θαυματουργή εικόνα της Παναγίας της Παναχράντου , έγινε πολύ γνωστή στους Έλληνες εξ’ αιτίας της Ελένης Μενεγάκη και της σχέσης της με την μονή και μαζί σας\n«Το μοναστήρι αυτό πριν τριάντα χρόνια με αφορμή ντοκιμαντέρ που γυρίστηκε , έγινε γνωστό σε όλο τον κόσμο»\nΜε δεδομένο ότι η Ελένη Μενεγάκη είναι και πασίγνωστη και πολύ αγαπημένη του κόσμου, πιστεύετε ότι συνέβαλε να έρθει περισσότερος κόσμος να γνωρίσει εσάς , το μοναστήρι και την ιστορία του και την Παναγιά που η εικόνα της βρέθηκε από μοναχούς …\n«Νανά μου, τα τελευταία χρόνια τα μοναστήρια έχουν γεμίσει από μοναχές και μοναχούς. Νομίζω ότι ο κόσμος δεν επαναστατεί γιατί έχει «ακουμπήσει» όλες τις ελπίδες του στον Θεό και πιστεύω ότι θα έρθει η στιγμή που ο Θεός θα μας δικαιώσει. Πάρα πολλοί άνθρωποι που ζούσαν προσκυνώντας την ύλη , έχουν αλλάξει νοοτροπία …τώρα επιλέγουν να ζήσουν πιο ταπεινά. Τώρα για την Ελένη που με ρωτάς , είναι ένας εξαιρετικός άνθρωπος, μας έχει συμπαρασταθεί πάρα πολύ και εμείς σε εκείνη. Αυτό που με στεναχωρεί είναι ότι δεν μπορεί να ησυχάσει λίγο, καθώς την ακολουθούν και ασχολούνται διαρκώς μαζί της. Η Ελένη είναι πάρα πολύ κοντά στον Θεό και την εκκλησία . Νηστεύει, κάθε φορά που θα πάμε σπίτι της μεγάλη εβδομάδα έχει μόνο νηστίσιμα, εξομολογείται , κοινωνεί και ακολουθεί το τελετουργικό γιατί πιστεύει πολύ. Η Ελένη θυμιάζει το σπίτι της, η Ελένη δοξολογεί τον Θεό για τ ‘ αγαθά που της έχει δώσει κάθε μέρα και τον ευγνωμονεί.Η Ευγνωμοσύνη είναι αγάπη Θεού!»\nΠατέρα αν κάποιος δεν έχει κοινωνήσει για πολλά χρόνια και επιθυμεί να το κάνει , του προτείνεται μια συγκεκριμένη διαδικασία;\n«Ο άνθρωπος αυτός μπορεί σε κάθε εκκλησία μας ν’ αναζητήσει τον ιερέα και να εξομολογηθεί …Να μιλήσει όσο θέλει και για ό,τι θέλει από την καρδιά του και μετά να κοινωνήσει.\nΤι ετοιμάζετε στην μονή για την γιορτή της Ανάστασης;\n«Παιδί μου εμείς ως Μοναστήρι έχουμε πολύ αναπτύξει την έννοια της φιλοξενίας. Θ’ αναστήσουμε στις 12 και θα τελειώσουμε την λειτουργία στις 2 και μισή τα ξημερώματα. Την μέρα της Ανάστασης θα προσφέρουμε στον κόσμο σούπα , από γαλοπούλα ή κοτόπουλο , αλλά και πατσά που συνηθίζουμε γιατί το αγαπώ αυτό το φαγητό πολύ εγώ , θα πιούμε ένα ποτήρι κρασί και θα τσουγκρίσουμε τ’ αβγά μας . Όλη μέρα θα έρχεται κόσμος για να προσκυνήσει στην Μονή όλη την Μεγάλη εβδομάδα , προσφέρουμε λουκουμάκι , νερό και ταχινόσουπα χωρίς λάδι ….\nΠατέρα Ευδόκιμε, επειδή πολλοί άνθρωποι έχουμε χάσει αγαπημένους, πολλοί έχουν αρρώστους στις οικογένεις , γονείς έχουν χάσει τα παιδιά τους αρκετές φορές έχουμε αναρωτηθεί « Μα καλά Θεός δεν υπάρχει;»\n«Η πίστη στον θεό παιδί μου ανθρώπινο είναι να κλονίζεται Αν υπάρχει πίστη στο θέλημα του θεού την ζωή μας μπορεί να την διαχειριστούμε ειρηνικά . Πρέπει να συμμετέχουμε με πίστη στα μυστήρια της εκκλησίας. Είναι λυτρωτική η εξομολόγηση και η θεία Κοινωνία. Βλέπω κοριτσάκι μου καθημερινά στο μοναστήρι την απελπισία του κόσμου και την ανάγκη για αγάπη…»\nΗ ιστορία της Μονής στην οποία φυλάσσονται ιερά λείψανα 57 αγίων, ονομάστηκε έτσι καθώς Μοναχοί ανακάλυψαν την εικόνα της Παναγίας που είχε δημιουργηθεί από τον Ευαγγελιστή Φωκά . Η φήμη των θαυμάτων έφτασε στον Αυτοκράτορα Νικηφόρο Φωκά , ο οποίος το 961μ.χ εκστρατεύοντας εναντίον των Κρητικών που είχαν αλλαξοπιστήσει, εξ’ αιτίας του αέρα σταμάτησε στο νησί της Άνδρου. Έτσι, φτάνει να γνωρίζει την μονή και την Παναγία την δύναμη της οποίας ζητάει . Ο αυτοκράτορας πετυχαίνει το σκοπό του, ελευθερώνει την Κρήτη και στην επιστροφή προς την Βασιλεύουσα , σταμάτησε για να ολοκληρώσει το τάμα του στην Χάρη της.\nSurvivor: Στάθης Σχίζας στο ontime24.gr: «Τόσοι κόποι, τόση στεναχώρια, ταλαιπωρία,…\nΣταμάτης Σπανουδάκης: Το δικαστήριο έκρινε ότι δεν είναι γνήσιο τέκνο του το παιδί…\nΜάριος Αθανασίου: «Δεν θα παίξω το παιχνίδι του Αλέξη Κούγια. Όταν έρθει η ώρα…»…\nΑλεξάνδρα Παναγιώταρου για Μαρία Αντωνά: «Μου έβγαλε θυμό, μετά δε μας ακολούθησαν…\nΑιγαίο: Συνεχίζουν με αμείωτους ρυθμούς την προκλητική τους συμπεριφορά οι Τούρκοι\nΛίτσα Πατέρα: Η ερώτηση όλο νόημα στη Φαίη Σκορδά και η αντίδραση της παρουσιάστριας…\nΠάτρα: Παίρνει νέα παράταση η κατάθεση του υπομνήματος της Ρούλας Πισπιρίγκου


Αστέρας Τρίπολης-Παναθηναϊκός 1-0 – Επίθεση\nΤο δεύτερο ημίχρονο ξεκίνησε με τον Παναθηναϊκό να φωνάζει στο 47’ για πέναλτι. Ο Κώτσιρας φάνηκε με το γόνατο να βρίσκει τον Καρλίτος, ο Σιδηρόπουλος δεν έδειξε κάτι, ενώ η φάση εξετάστηκε από τον Παπαπέτρου στο VAR, αλλά δεν κλήθηκε να δει τη φάση ο διεθνής ρέφερι και ο αγώνας συνεχίστηκε. Στο 54’ ο Κρέσπι απείλησε από δεξιά, όμως, το σουτ βρήκε την εξωτερική πλευρά των διχτύων. Ο Παναθηναϊκός στη συνέχεια είχε τον έλεγχο, αλλά οι γηπεδούχοι είχαν κλείσει τον Καρλίτος, ο οποίος πλέον δεν μπορούσε να απειλήσει. Ο Μακέντα ήταν εκτός παιχνιδιού, ο Μαυρομμάτης δεν μπορούσε να βοηθήσει και ο Σάντσες δημιουργικά δεν πρόσφερε τίποτα.\nΟ Αστέρας Τρίπολης, λοιπόν, δεν έδωσε χώρους και στη δεύτερη αντεπίθεσή του στο δεύτερο μέρος, βρήκε το γκολ. Στο 73’ ο Τιλίκα πέταξε στον κενό χώρο στον Ριέρα, αυτός απέφυγε την πίεση των Μαυρομμάτη, Πούγγουρα και με αριστερό πλασέ από το ύψος του πέναλτι έστειλε τη μπάλα στη δεξιά γωνία για το 1-0.\nΆλμπα Βερολίνου-Παναθηναϊκός 102-110 (video)\nΑναγέννηση Άρτας-ΑΕ Καραϊσκάκης 4-2


Δημιουργηθηκε στις Κυριακή, 19 Μαΐου 2019 14:19\nMε ανακοίνωσή της η Αγωνιστική Ενότητα Εργαζόμενων στο Τεχνικό Επιμελητήριο αντιτίθεται στη διαδικασία αξιολόγησης. Το ζήτημα αφορά όλους τους εργαζόμενους στον δημόσιο τομέα. Η ανακοίνωση λέει:\nΓια άλλη μια χρονιά η κυβέρνηση ζητά από τους υπαλλήλους στο δημόσιο να συμμετέχουν στη διαδικασία της αξιολόγησης. Μια διαδικασία που σχεδιάστηκε με τέτοιο τρόπο ώστε να ρίχνει τα βάρη της κακοδαιμονίας του δημοσίου στους υπαλλήλους και τους άμεσους προϊσταμένους.\nΜια διαδικασία που σχεδιάστηκε για να δημιουργεί καχυποψία μεταξύ των εργαζόμενων και ανταγωνισμό. Μια διαδικασία που συγκαλύπτει την υποστελέχωση των υπηρεσιών μας και την υποχρηματοδότηση μεταθέτοντας το ζήτημα στην δήθεν προσωπική ανεπάρκεια και όχι στις αποφάσεις πολιτικού χαρακτήρα που αφορούν στη σχεδιασμένη απαξίωση όλου του δημόσιου φορέα.\nΑς αναρωτηθούμε συνάδελφοι,\nόταν κλείνουν σημαντικές υπηρεσίες του ΤΕΕ με το νέο οργανόγραμμα, τι ακριβώς θα αξιολογήσει ο κάθε υπάλληλος σε αυτή την έωλη διαδικασία; Μήπως ρωτηθήκαμε ποια μορφή θα έχει το ΤΕΕ συνολικά, το Τμήμα ή η Διεύθυνση που ανήκουμε;\nΌχι μόνο δεν ερωτηθήκαμε αλλά αγνοήθηκαν αποφάσεις του Συλλόγου και των Συνελεύσεών μας.\nΡωτήθηκαν οι συνάδελφοι στη Βιβλιοθήκη του ΤΚΜ που «εξαφανίζεται» αν είναι αυτό απαραίτητο; Μήπως ρωτήθηκαν οι συνάδελφοι των Επιστημονικών Εκδόσεων, των Επιστημονικών Επιτροπών, της Διεύθυνσης Τεκμηρίωσης και Πληροφόρησης στην Αθήνα για το έργο τους πριν τις καταργήσουν ή τις συγχωνεύσουν; Ρωτηθήκαμε αν είναι απαραίτητο το «Τμήμα Εσωτερικού Ελέγχου» που δημιουργείται; Στη θέση μας ρωτήθηκε η Remaco.\nΜήπως έστω ρωτήθηκε ο υπάλληλος στο Περιφερειακό Τμήμα που στελεχώνει μόνος του ένα ολόκληρο Περιφερειακό πως καταφέρνει και παίρνει την ετήσια άδεια; Μήπως ρωτήθηκε ο υπάλληλος αυτός που κάνει τη δουλειά του προϊσταμένου και του υφισταμένου ταυτόχρονα καλύπτοντας υπηρεσιακά αντικείμενα που αντιστοιχούν σε ένα ευρύτατο γνωστικό πεδίο πως τα καταφέρνει;\nΡωτήθηκε μήπως ο υπάλληλος που αγωνίζεται να ανταπεξέλθει σε ένα συνεχώς επικαιροποιημένο αντικείμενο προσπαθώντας να καλύψει τα ζητήματα που έχει ο πολίτης ή ο μηχανικός που προσφεύγει στο ΤΕΕ τι χρειάζεται γι αυτό;\nΜήπως ρώτησε η Κυβέρνηση τι σημαίνει η περικοπή της χρηματοδότησης του ΤΕΕ για το φορέα και τους εργαζόμενους;\nΜήπως… μήπως… συνάδελφοι τα ερωτήματα δεν τελειώνουν. Η Κυβέρνηση ΣΥΡΙΖΑ στα ερωτήματα που προκύπτουν από την πολιτική της απαντά με την απεργοσπαστική τροπολογία της Γεροβασίλη και τον εκφοβισμό.\nΕμείς πρέπει να απαντήσουμε σε κυβέρνηση και τρόικα με συλλογικό αγώνα και αλληλεγγύη απεργώντας – απέχοντας από την αξιολόγηση του ν. 4590/2019 (A’ 17) δηλώνοντας στο Δ.Σ. του ΣΕΤΕΕ ότι απεργούμε σύμφωνα με τις αποφάσεις του Δ.Σ. και της ΑΔΕΔΥ.\nΣτη θέση του ανταγωνισμού της «αξιολόγησης» να προτάξουμε τον αγώνα για:\n· Να ακυρωθεί η αξιολόγηση. Να καταργηθεί ο ν. 4590/2019\n· Ένταξη του ΤΕΕ στον κρατικό προϋπολογισμό και κάλυψη των λειτουργικών αναγκών του από το δημόσιο\n· Μείωση του χρόνου εργασίας και αυξήσεις στους μισθούς, επαναφορά του 13ου και 14 ου μισθού.\n· Οργανόγραμμα στο οποίο θα έχουν λόγο οι εργαζόμενοι στο ΤΕΕ αλλά και οι σύλλογοι μηχανικών χωρίς συρρίκνωση των δομών του ΤΕΕ και μείωση των οργανικών θέσεων\n· Ισότητα στις αμοιβές των εργαζομένων (υπερωρίες), να καταβληθούν τα δεδουλευμένα των εργαζομένων στις εκλογές\n· Γιατρό εργασίας και Τεχνικό Ασφαλείας στα Περιφερειακά Τμήματα\n· Να καταργηθούν τα μνημόνια, να διαγραφεί το χρέος στους διεθνείς τοκογλύφους\nΑγωνιστική Ενότητα Εργαζόμενων στο ΤΕΕ <https://agonistikienotita.blogspot.com/>


Σεισμός ΤΩΡΑ αισθητός σε Τρίκαλα και Λάρισα ~ Minitrue.gr\nΣεισμός ΤΩΡΑ αισθητός σε Τρίκαλα και Λάρισα\nBy Rick On 8/31/2018 10:35:00 π.μ. Δεν υπάρχουν σχόλια\nΤο εστιακό βάθος του σεισμού εντοπίζεται στα 10 χιλιόμετρα. Σύμφωνα με μαρτυρίες αναγνωστών του newsit.gr ο σεισμός έχει γίνει αισθητός νότια της Άρτας, στο Αγρίνιο και στην Κατερίνη. Ο σεισμός, έγινε αισθητός και στα Γιάννενα αλλά και στη Λαμία αλλά και στην Κέρκυρα και στην Κεφαλονιά. Σύμφωνα με τις περισσότερες μαρτυρίες ο σεισμός είχε μεγάλη διάρκεια. Σύμφωνα με τον πρόεδρο του ΟΑΣΘ Ευθύμιο Λέκκα το επίκεντρο εντοπίζεται στη Λίμνη Πλαστήρα του νομού Καρδίτσας.


Σετ Σεντόνια Devious - Gray - Nima Home\nΣετ Σεντόνια Devious - Gray\nΣατέν σετ σεντόνια με ύφασμα από 100% βαμβάκι 220 κλωστών από νήματα πενιέ. Η ύφανση τους είναι ανώτερης ποιότητας και έχουν χαρακτηριστικά μαλακή, στιλπνή αίσθηση και λαμπερή όψη. Το σατέν ακόμα και αν η υφή του είναι διαφορετική, πρόκειται για βαμβακερό ύφασμα με τις ποιοτικές ιδιότητες που έχουν τα λευκά είδη από βαμβάκι. Έχει μεγάλη αντοχή στο χρόνο, είναι υποαλλεργικό, δεν ηλεκτρίζεται και παραμένει πολύ φιλικό για το δέρμα χάρη στη φυσική του σύνθεση που αναπνέει. Ενδείκνυται για έναν ξεκούραστο και πολύ άνετο ύπνο.\nΤο σατέν σετ σεντόνια Devious Gray έχει ζεστή γκρι απόχρωση και πολύ ιδιαίτερο μίνιμαλ γεωμετρικό μοτίβο που αναδεικνύει το χώρο διατηρώντας μια ήρεμη και χαλαρή αίσθηση. Χάρη στον ουδέτερο συνδυασμό του γκρι με το λευκό ταιριάζει με πολλά διαφορετικά στιλ διακόσμησης και ιδιαίτερα σε πιο μοντέρνα αφαιρετική αισθητική.\nΑπό: 30,00€ - Έως: 47,40€\nΜέγεθος Υπέρδιπλα (2 x 240x270 + 2 Μαξιλαροθήκες Oxford 4 πλευρών 52x72+5) Διπλά (2 x 200x270 + 2 Μαξιλαροθήκες Oxford 4 πλευρών 52x72+5)\nΣετ Σεντόνια Devious - Mint\nΑπό: 37,20€ - Έως: 47,40€\nΣετ Σεντόνια Asymmetry - Gray\nΣετ Σεντόνια Dayo - Gray\nΣετ Σεντόνια Aditi - Gray\nΑπό: 30,00€ - Έως: 38,70€


Πλατεία Αριστοτέλους: Θα στηθεί χριστουγεννιάτικο δέντρο 18 μέτρων\nΠλατεία Αριστοτέλους: Ξεκίνησε ο χριστουγεννιάτικος στολισμός – Στήνεται δέντρο 18 μέτρων\nby i-diakopes.gr 02-12-20 14:48\ni-diakopes.gr 02-12-20 14:48\nΠλατεία Αριστοτέλους: Η Θεσσαλονίκη μπαίνει σιγά-σιγά σε ρυθμούς Χριστουγέννων\nΠλατεία Αριστοτέλους: Σε χριστουγεννιάτικους ρυθμούς μπαίνει η πόλη της Θεσσαλονίκης. Από νωρίς το πρωί σήμερα έχει ξεκινήσει ο στολισμός της Πλατείας Αριστοτέλους στην οποία θα στηθεί δέντρο ύψους 18 μέτρων. Πρόκειται για ένα έλατο, το οποίο θα στολιστεί με εκατοντάδες λαμπάκια, μπάλες και στολίδια.\nΟι εργασίες θα πραγματοποιηθούν καθ’ όλη τη διάρκεια της εβδομάδας όπου και θα ολοκληρωθούν. Τελευταία θα τοποθετηθούν μία φάτνη και κόκκινοι κύβοι φτιαγμένοι από πλέξιγκλας. Εκτός από το κεντρικό χριστουγεννιάτικο δέντορ των 18 μέτρων, θα στηθεί μία ακόμα κατασκευή με ένα μικρότερο δέντρο ύψους 13 μέτρων που θα έχει διάφορα εφέ και χρώματα.\nΗ αντιδήμαρχος Πολιτισμού και Τουρισμού, κα. Μαρία Κραγιάννη δήλωσε στο ΑΠΕ-ΜΠΕ «Οι συνθήκες είναι δύσκολες λόγω του κορονοϊού, αλλά πρέπει να περάσουμε το μήνυμα της αισιοδοξίας στον κόσμο, να αλλάξουμε τη ψυχολογία. Έτσι λειτουργούν όλες οι πόλεις στην Ελλάδα και την Ευρώπη. Ρίξαμε μεγάλο βάρος φέτος με τον αντιδημάρχο Κοινωνικής Πολιτικής και στις ευπαθείς ομάδες. Να τις στηρίξουμε, όπως επίσης θα στηρίξουμε τα νοσοκομεία της πόλης με υγειονομικό υλικό».\nΕπιπρόσθετα, μέχρι το τέλος της επόμενη εβδομάδας θα στολιστεί ολόκληρο το κέντρο της πόλης με χριστουγεννιάτικα δέντρα σε όλα τα δημοτικά διαμερίσματα και στα νοσοκομεία.\nΤέλος, η κα. Καραγιάννη ανέφερε ότι για πρώτη χρονιά φέτος πρόκειται να στολιστεί και το Καπάνι με τη συνδρομή του Επαγγελματικού Επιμελητηρίου.\nΔείτε μερικές φωτογραφίες από το στολισμό του χριστουγεννιάτικου δέντρου της Πλατείας Αριστοτέλους\nΘΕΣΣΑΛΟΝΙΚΗΠΛΑΤΕΙΑ ΑΡΙΣΤΟΤΕΛΟΥΣΧΡΙΣΤΟΥΓΕΝΝΙΑΤΙΚΟ ΔΕΝΤΡΟΧΡΙΣΤΟΥΓΕΝΝΙΑΤΙΚΟΣ ΣΤΟΛΙΣΜΟΣ


My Samos: Ένα blog για τη Σάμο: ΒΙΝΤΕΟ: Ελικόπτερο Σούπερ Πούμα διασώζει παράνομο μετανάστη στη Σάμο!\nΑπεικονίζει πώς το μεσημέρι της Πέμπτης 30 Ιουλίου ελικόπτερο Σούπερ Πούμα διέσωσε, με τη συνδρομή της Ελληνικής Ομάδας Διάσωσης-Παράρτημα Σάμου, πολυτραυματία Σύρο παράνομο μετανάστη, που είχε εγκλωβιστεί σε βράχια, κοντά στη Σπηλιά της Φώκιας, στην ευρύτερη περιοχή του ακρωτηρίου Πράσσο.\nΤο πλήρωμα του ελικοπτέρου τον μετέφερε με ασφάλεια στο Γενικό Νοσοκομείο της Σάμου.\nΣτο μεταξύ, επίσης χθες, σε άλλη επιχείρηση διάσωσης παράτυπων μεταναστών κλήθηκαν στις 18.32 το απόγευμα από τον Διοικητή της τοπικής Πυροσβεστικής Υπηρεσίας να συνδράμουν και μέλη του Συλλόγου Αυτοδυτών Σάμου.\nΑπό τα Μελισσόβραχα, με το σκάφος Μέλανη ΙΙ, είχαν ήδη απεγκλωβίσει έναν άλλον άνδρα, εμφανώς καταβεβλημένο από την πολύωρη περιπέτειά του στη θάλασσα και στη βραχώδη ακτή.\nΠαράλληλα, εντόπισαν δεύτερο ενήλικα άνδρα εγκλωβισμένο σε γκρεμό κοντά στη Σπηλιά της Φώκιας.\nΔιασώστες της Ελληνικής Ομάδας Διάσωσης με δύο μέλη του σκάφους "Μέλανη ΙΙ" κατάφεραν να τον οδηγήσουν με ασφάλεια στην ακροθαλασσιά.\nΟι δύο διασωθέντες μετέβησαν στην παραλία Μουρτιά με το σκάφος της Ε.Ο.Δ - παράρτημα Σάμου.


Είστε εδώ: Home / Παράξενη Ζωή / Με λένε Άννα και είμαι καλά… θα λέγαμε αν ήμασταν σε group therapy. Από τις Ιστορίες Ημερολογίου της Ελένης «Έλξις» Μαυρόβα.\n14 Δεκεμβρίου 2015 545 Views\nΠριν λίγες μέρες γιόρταζα κιόλας, επίσης σε λίγο μπαίνουμε στις γιορτές των Χριστουγέννων! Με τίποτα πάντως, δεν περίμενα ότι την ημέρα της γιορτής μου θα παρεξηγιόμουν με τον άνθρωπό μου. Ας τα πάρουμε όμως από την αρχή.\nΠριν μια εβδομάδα και καθώς πλησίαζε η μέρα της γιορτής μου, άρχισα τη γνωστή μουρμούρα στον φίλο μου για το πώς θα περάσουμε εκείνη τη μέρα, τι δώρο θα ήθελα να μου κάνει και όλη την αλάνθαστη γυναικεία μαλαγανιά, γενικότερα. Εκείνος ως συνήθως, απλός και ατάραχος ακροατής, κρατώντας μια ουδέτερη στάση, δεν απαντούσε…\nΣε άσχετη στιγμή, 5 μέρες πριν τη γιορτή μου, είμαστε στα μαγαζιά για να πάρω ρούχα από κατάστημα έκτακτων εκπτώσεων. Πάντα προτιμώ να ψωνίζουμε παρέα, μια και συνήθως θα μου πάρει και το κάτι έξτρα που θα μου γυαλίσει στο μάτι, χωρίς καν να το ζητήσω. Εκείνη την ημέρα λοιπόν, η έκπληξη στο ταμείο ήταν ότι ανέλαβε και πλήρωσε όλα τα ψώνια μου. «Είναι το δώρο μου για σένα για τη γιορτή σου που είναι σε λίγες μέρες», είπε χαμογελαστός και κορδωμένος. Ομολογώ ότι μου άρεσε που ανέλαβε τα 120 ευρώ του λογαριασμού, αλλά ενώ δε θέλω να γίνομαι κακιά, σαν να τον βόλευε αυτή η κίνηση, που τον έβγαλε και από τη δύσκολη στιγμή του να πάει, να διαλέξει, να μου προσφέρει ένα δώρο και τελικά να συνειδητοποιήσουμε για άλλη μια φορά ότι δεν έχει καταλάβει το γούστο μου…\nΚανονίζω με τη δουλειά μου εκείνη την ημέρα να πάρω ρεπό και φυσικά ο ίδιος ξεχνάει να ζητήσει κάτι παρόμοιο από το αφεντικό του. Φτάνουμε λοιπόν στην παραμονή και του ζητάω ανθρώπινα να μου πει το πρόγραμμά του για την επόμενη μέρα, για να ρυθμίσω όλα τα υπόλοιπα της ημέρας μου έτσι ώστε να είμαστε κυρίως μαζί. Στην τύχη μου λοιπόν, μου κάθονται και οι υπερωρίες στη δουλειά το βράδυ πριν τη γιορτή μου. Φτάνουμε λίγα λεπτά πριν μπει 9 του Δεκέμβρη και αρχίζω να σκέφτομαι ότι ίσως όλα είναι στημένα από τα αφεντικό μου και τον σύντροφό μου, για να είμαι στο γραφείο ως αργά εκείνο το βράδυ και να μου κάνουν έκπληξη με τούρτα και κόσμο και φίλους και συγγενείς …. Αρκεί να σας πω πως όλοι ήξεραν ότι στην οικογένειά μου, το γιορτάζουμε από βραδίς μόλις αλλάξει η μέρα και σχεδόν πάντα η πρώτη που θα μου ευχηθεί είναι η μητέρα μου.\nΠερνάνε λοιπόν τα μεσάνυχτα, μπαίνει η μέρα της γιορτής μου κι εγώ είμαι ακόμα μόνη μου, χωμένη στα χαρτιά μου στο γραφείο και δε συμβαίνει τίποτα το ιδιαίτερο γύρω μου… ούτε τηλέφωνο χτυπάει, ούτε κινητό, ούτε η πόρτα του γραφείου ανοίγει και παντού η απόλυτη ησυχία. Μια στιγμιαία απογοήτευση ομολογώ ότι την αισθάνθηκα. Μάζεψα όμως απευθείας τα κομμάτια μου συνεχίζοντας να είμαι χωμένη στα χαρτιά μου και…\nΉταν περασμένες 12 πια, όταν ανοίγει η πόρτα του γραφείου και μπαίνει μόνος του ο φίλος μου με ένα σακουλάκι από πάμφθηνη αλυσίδα fast food-καφέ, έρχεται με φιλάει, μου εύχεται και ανοίγει το σακκουλάκι με τα ντόνατς, ένα για αυτόν κι ένα για εμένα. Πιστέψτε με ίσως και να ήταν η μοναδική φορά που δεν κατέβαινε το γλυκό από την πολύ απογοήτευση. Λέω λοιπόν από μέσα μου, στάσου βρε Αννούλα, μπορεί να κανόνισε για αύριο κάτι το μεγαλεπήβολο, μη βιάζεσαι να τα βάλεις μαζί του και να σε πάρει από κάτω. Μέσα στο τυπικό μου χαμόγελο και τον ψεύτικο ενθουσιασμό για την έκπληξή του, ρωτάω διακριτικά, «Τελικά ποιο το πρόγραμμά σου για αύριο, για να δω τι ελεύθερες ώρες έχεις, μήπως και κανονίσουμε κάτι;». Και μου απαντάει... «Α, ξέρεις το πρωί θα πάω για καφέ με έναν κολλητό, μετά μια βόλτα από τη μάνα μου, το μεσημέρι έχω να πάω να δω έναν αγώνα ποδοσφαίρου, ε μετά φαγητό, λίγο ύπνο και φαντάζομαι νωρίς το βραδάκι αν θέλεις κι εσύ, πάμε καμιά βολτίτσα χαλαρή που είναι και η γιορτή σου, αλλά δεν μπορώ να ξενυχτήσω γιατί έχω και εκκλησία αύριο, καιρό έχω να πάω!»\nΤα μπουρίνια μου όπως καταλαβαίνει κανείς ήταν έτοιμα για καταιγίδα. Συγκρατήθηκα. Το κατάλαβε ότι με πείραξε και λέει από μόνος του, «πώς κάνεις έτσι, άλλη μια μέρα είναι, το γιορτάζουμε κι άλλη μέρα, ή και καθόλου… σιγά!».\nΝα σημειώσω εδώ, ότι όταν πρόκειται για τα γενέθλια και τη γιορτή του, πρέπει να κεράσουμε κόσμο και ντουνιά, βαρύγδουπα, περί πολλού και με πάταγο γύρω μας. Οι εκπλήξεις μου δε είναι απανωτές κάθε φορά και γεμίζουν όλη του τη μέρα!\nΆδικο, ε; ΌΝΤΩΣ!\nΕκείνο το βράδυ της παραμονής, κοιμήθηκε ατάραχος! Εγώ περιφερόμουν όλη νύχτα στο σπίτι, όχι τόσο θυμωμένη αλλά κυρίως στενοχωρημένη και σκεπτόμενη, τί κάνω λάθος τελικά τόσα χρόνια και δεν μπορώ να γίνω η προτεραιότητά του…\nΤο πρωί ως απωθημένο από μένα και ως δώρο από εκείνον, κάναμε άγριο παθιασμένο σεξ! Αυτός θεωρούσε ότι με ευχαριστούσε, κι εγώ ήμουν τόσο αγριόγατα που σχεδόν τον βίαζα από τα νεύρα μου.


Δολιοφθορά στην ύδρευση της ΤΚ Βαθυλάκκου στο Δήμο Σοφάδων – Έκοψαν σωλήνες με σιδεροπρίονο | Δήμος Σοφάδων | mouzakinews.gr\nHome Δήμοι Δήμος Σοφάδων Δολιοφθορά στην ύδρευση της ΤΚ Βαθυλάκκου στο Δήμο Σοφάδων – Έκοψαν σωλήνες με σιδεροπρίονο\nΔολιοφθορά στην ύδρευση της ΤΚ Βαθυλάκκου στο Δήμο Σοφάδων – Έκοψαν σωλήνες με σιδεροπρίονο\non: 03 Σεπτεμβρίου, 2020 / 5:44 μμ In: Δήμος Σοφάδων, Ροή Ειδήσεων\n«Οι δολιοφθορές στη δημοτική περιουσία είναι δολιοφθορές στην εύρυθμη καθημερινότητα των δημοτών μας», δήλωσε ο Αντιδήμαρχος κ. Ιωάννης Κουτσομηλιάς\nΕνώπιον μιας άκρως δυσάρεστης εικόνας βρέθηκαν τις προηγούμενες μέρες οι κάτοικοι του Βαθύλακκου στο Δήμο Σοφάδων, όταν άγνωστος ή άγνωστοι κατέστρεψαν σωλήνες υδροδότησης που είναι συνδεδεμένες με τις πηγές «Πατήματα».\nΟι δράστες με τη χρήση σιδεροπρίονου έκοψαν τον αγωγό σε 11 σημεία (!) με στόχο να δημιουργήσουν πρόβλημα στην υδροδότηση της τοπικής κοινότητας.\nΆμεση ήταν η παρέμβαση της Δημοτικής Αρχής. Ο Αντιδήμαρχος κ. Ιωάννης Κουτσομηλιάς σε συνεργασία με τον πρόεδρο της Κοινότητας κ. Παύλο Ρωμανά εκκίνησαν άμεσα τις διαδικασίες αποκατάστασης της ζημιάς και εντός 24 ωρών το πρόβλημα αποκαταστάθηκε.\nΠαράλληλα προχώρησαν σε καταγγελία στο ΑΤ Σοφάδων και κατέθεσαν μήνυση κατά παντός υπευθύνου.\nΜε αφορμή στην απαράδεκτη και προκλητική αυτή ενέργεια ο αντιδήμαρχος κ. Κουτσομηλιάς τόνισε:\n«Η ενέργεια αυτή δεν είχε απλά στόχο τον βανδαλισμό. Ήταν οργανωμένη ζημιά εναντίον του δήμου και των κατοίκων της Τοπικής Κοινότητας Βαθυλάκκου.\nΟι δολιοφθορές στη δημοτική περιουσία είναι δολιοφθορές στην εύρυθμη καθημερινότητα των δημοτών μας. Ενημερώνουμε πάσα κατεύθυνση, ότι τέτοιου είδους ανεπαίσχυντες ενέργειες δεν ανακόπτουν την προσπάθεια του Δήμου μας και οι δράστες θα λογοδοτήσουν τόσο στη δικαιοσύνη όσο και στην τοπική κοινωνία.»\nTags: ΤΚ Βαθυλάκκου\nCovid19: Ένα νέο θετικό κρούσμα στην Καρδίτσα και ένα στην Λάρισα το τελευταίο 24ωρο\nΟ Δήμος Καρδίτσας βραβεύει επιχειρήσεις που υιοθετούν πρακτικές βιώσιμης κινητικότητας


Πάνος Παπαϊωάννου - Simbiosis – Digital Transformation | Erasmus+ Project\nΠάνος Παπαϊωάννου – Simbiosis\nΥπεύθυνος επιχειρησιακής ανάπτυξης και στρατηγικής\nΗ Simbiosis είναι μια συμβουλευτική εταιρεία που δραστηριοποιείται στον αγρο-διατροφικό τομέα στην Ελλάδα.\nΠρώτα απ ‘όλα θέλησα να βελτιστοποιήσω τις υπάρχουσες επιχειρηματικές μου διαδικασίες, προκειμένου να μεγιστοποιήσω την αποτελεσματικότητα και να ελαχιστοποιήσω το κόστος που προκύπτει από μη αυτοματοποιημένες διαδικασίες. Ένας άλλος σημαντικός λόγος ήταν η βελτίωση της διαδικασίας διαχείρισης αλλαγών στην επιχείρησή μου. Επιπλέον, ο ψηφιακός μετασχηματισμός βοήθησε να ελέγξω και να γνωρίσω συγκεκριμένα νομικά ζητήματα που προέκυψαν, ειδικά θέματα που σχετίζονται με την προστασία των δεδομένων.\nΟι δύο κύριες προκλήσεις που αντιμετώπισα κατά την υλοποίηση ήταν η έλλειψη εργαζομένων ικανών να στηρίξουν το μετασχηματισμό και, φυσικά οι οικονομικοί περιορισμοί.\nΣε σχέση με το πρώτο, επενδύω άφθονο προσωπικό χρόνο και ζήτησα τη βοήθεια ενός συμβούλου για την αποτελεσματική και έγκαιρη υλοποίηση των αλλαγών. Όσον αφορά τους οικονομικούς περιορισμούς των ΜΜΕ στον σημερινό μας κόσμο, έπρεπε να προσαρμοστώ στα περιορισμένα κεφάλαια και να επικεντρωθώ στις βασικές ψηφιακές αλλαγές.\nΟρισμένα αρχικά μετρήσιμα οφέλη από την έναρξη του ψηφιακού μας μετασχηματισμού υπήρξαν η εξοικονόμηση χρόνου, η μείωση της χρήσης χαρτιού, και, κυρίως, η εισαγωγή νέας προσέγγισης διοίκησης.\nΤο σχέδιο ψηφιακού μετασχηματισμού περιελάμβανε τη χρήση υπολογιστικού νέφους (cloud computing) για να ελαχιστοποιηθεί η εξάρτηση των χρηστών από συγκεκριμένο υλισμικό (hardware) και να διασφαλιστεί η διαθεσιμότητα των πληροφοριών τις οποίες επεξεργάζεται η επιχείρησή μου. Χρησιμοποιήσαμε τα μέσα κοινωνικής δικτύωσης για να διαφημίσουμε την επιχείρηση και να είμαστε πιο ορατοί στο διαδίκτυο. Χρησιμοποιήσαμε εργαλεία ψηφιακού μάρκετινγκ για να στοχεύσουμε πελάτες που προηγουμένως δεν μπορούσαμε να προσεγγίσουμε.\nΞεκινήσαμε επίσης τη χρήση ενός εργαλείου ηλεκτρονικού επιχειρείν για να μας βοηθήσουμε να επιτύχουμε τους στόχους του ψηφιακού μετασχηματισμού.\nΚαθώς ο αριθμός των εργαζομένων είναι μικρός δεν υπήρχε καμία αντιπαράθεση στην υλοποίηση. Βεβαίως και υπήρχε κάποια αβεβαιότητα όπως θα συνέβαινε με οποιαδήποτε αλλαγή.\nΗ στρατηγική είχε συμφωνηθεί εκ των προτέρων και όλοι οι εργαζόμενοι ενημερώθηκαν για το μετασχηματισμό πριν την πραγματοποίησή του. Συζητήσαμε επίσης λεπτομερώς όλα τα οφέλη που θα μπορούσαμε να έχουμε από τον ψηφιακό μετασχηματισμό.\nΠρέπει να είμαστε έτοιμοι να εισαγάγουμε το επόμενο κύμα ψηφιακής εξέλιξης στον τομέα της Τεχνολογίας Πληροφοριών και Επικοινωνιών (ITC).\nΝα έχετε ευέλικτη στρατηγική. Μετακινηθείτε σε ένα ψηφιακό πλαίσιο. Προσεγγίστε το μετασχηματισμό με τεχνολογικό ορίζοντα δηλ. Αλλάξτε στο βαθμό που είναι πιθανό να εμφανιστεί μια νέα ανάγκη για αλλαγή. Μην κολλάτε σε νέες αλλαγές καθώς αυτές θα γίνουν παλιές γρήγορα.\nΑσφάλεια, μια σαφής κατανόηση της ψηφιακής γλώσσας από τους εργαζομένους (μειωμένη κριτική προσέγγιση στο φυσικό και εννοιολογικό νόημα των πληροφοριών), πάρα πολλές νέες πληροφορίες που πρέπει να αφομοιωθούν.


Κάμερον: Δημοψήφισμα για την παραμονή της Βρετανίας στην ΕΕ | Euronews\nΚάμερον: Δημοψήφισμα για την παραμονή της Βρετανίας στην ΕΕ\nΥπέρ ενός δημοψηφίσματος για τη συμμετοχή της Βρετανίας στην Ευρωπαϊκή Ένωση τάχθηκε την Τετάρτη ο Ντέιβιντ Κάμερον.\nΟ Βρετανός πρωθυπουργός διευκρίνισε πως το δημοψήφισμα θα διεξαχθεί εφ’ όσον επανεκλεγεί το 2015. Σε μια τέτοια περίπτωση, οι κάλπες θα στηθούν το 2017 και το 2018 με ένα απλό ερώτημα: εντός ή εκτός.\nΑιτιολογώντας την τοποθέτησή του υπέρ του δημοψηφίσματος, ο Κάμερον αναφέρθηκε στην κλιμακούμενη δυσαρέσκεια των πολιτών προς την Ευρωπαϊκή Ένωση. Όπως είπε, «οι πολίτες νιώθουν ότι η Ένωση κινείται προς μια κατεύθυνση, με την οποία εκείνοι δεν συμφωνούν. Απεχθάνονται την εμπλοκή στα εθνικά μας πράγματα από κανόνες και ρυθμίσεις που δεν θεωρούν απαραίτητες. Και αναρωτιούνται ποιο είναι το νόημα σε όλο αυτό. Γι’ αυτό τίθεμαι υπέρ ενός δημοψηφίσματος. Πιστεύω στην αντιμετώπιση του ζητήματος – στη διαμόρφωσή του και στο άνοιγμα της συζήτησης και όχι στα ευχολόγια ότι μια δύσκολη κατάσταση απλά θα περάσει».\nΑντιδρώντας στις από καιρό γνωστές προθέσεις Κάμερον να επαναπροσδιορίσει τις ευρωβρετανικές σχέσεις, ήδη Ευρωπαίοι αξιωματούχοι έχουν προειδοποιήσει πως η Ένωση δεν αποτελεί μια λέσχη, όπου κάποιος μπορεί να επιλέγει όρους συμμετοχής. Ωστόσο, ο Βρετανός πρωθυπουργός εμμένει στο δικό του ευρωπαϊκό όραμα, ενώ θέτει ευθέως θέμα ισχύος και επιρροής.\n«Αναμφίβολα είμαστε πιο ισχυροί στην Ουάσινγκτον, στο Πεκίνο, στο Νέο Δελχί, διότι είμαστε ισχυροί παίκτες εντός της Ευρωπαϊκής Ένωσης. Αυτό μετράει για τις δουλειές στη Βρετανία, για τη βρετανική επιρροή, τη βρετανική ασφάλεια. Μετράει για την ικανότητά μας να έχει βάρος ο λόγος μας παγκοσμίως», υπογράμμισε ο Ντέιβιντ Κάμερον.\nΚαι μπορεί να υπάρχουν εκείνοι που θεωρούν, όπως είπε, το ευρωπαϊκό όραμα που παρουσίασε ανέφικτο, όμως ο Βρετανός πρωθυπουργός, απαντώντας, δήλωσε ότι «αρνούμαι να δεχθώ τέτοια ηττοπαθή συμπεριφορά είτε για τη Βρετανία είτε για την Ευρώπη, διότι με κουράγιο και πειθώ πιστεύω ότι μπορούμε να δημιουργήσουμε μια πιο ευέλικτη, προσαρμoστική και ανοιχτή Ευρωπαϊκή Ένωση».\n«Είναι ώρα για τον βρετανικό λαό να εκφράσει τη γνώμη του, είναι ώρα για εμάς να λύσουμε το ζήτημα σχετικά με τη Βρετανία και την Ευρώπη», υπογράμμισε.\nΤο αν ο Κάμερον θα διεξάγει το δημοψήφισμα, πάντως, παραμένει τόσο αβέβαιο όσο και οι προοπτικές των «Torries» να κερδίσουν τις επερχόμενες εκλογές. Με τους Εργατικούς να έχουν σαφές προβάδισμα στις δημοσκοπήσεις και τη συγκυβέρνηση Συντηρητικών-Φιλελεύθερων να προωθεί επώδυνες περικοπές δημοσίων δαπανών με στόχο τη μείωση του ελλείμματος, ένα ερώτημα σχετικά με τις ευρωβρετανικές σχέσεις ενδέχεται να αναστατώσει τους ψηφοφόρους.\nΣε κομματικό επίπεδο, οι εξαγγελίες Κάμερον εικάζεται πως θα ικανοποιήσουν μεγάλο κομμάτι των Συντηρητικών που προς το παρόν εμφανίζονται διχασμένοι ως προς το συγκεκριμένο θέμα.\nΑξίζει, τέλος, να σημειωθεί πως την ώρα της ομιλίας του Ντέιβιντ Κάμερον η ισοτιμία της λίρας διολίσθησε σε χαμηλό πενταμήνου έναντι του αμερικανικού δολαρίου.


Euro 2020: Το έκανε και πριν τρία χρόνια ο Κέιν\nΓιώργος Μάντζιος πριν 3 μήνες\nΑφού έχουμε ποντάρει τις προηγούμενες ημέρες τα μακροχρόνια στοιχήματα για το Euro, πάμε στην δράση, πάμε στους αγώνες και στο τι ξεχώρισε η στήλη για το Σαββατοκύριακο.\nΣτο Ουαλία – Ελβετία εκτιμώ πως είναι χαμηλό το line για τα πλάγια άουτ, αφού οι δύο ομάδες παίζουν αμφότερες μόνο από τα πλάγια και η Ελβετία είχε 42 και 47 πλάγια άουτ στα 2 τελευταία της παιχνίδια. Περιμένω καλό ρυθμό στο παιχνίδι κι επιλέγω το over 37,5 πλάγια άουτ (1,87). Εδώ μου αρέσουν οι τιμές και για πιθανό σκόρερ τον Σεφέροβιτς (3,50) που έρχεται από εξαιρετικό πρωτάθλημα με την Μπενφίκα (22 γκολ) και θα είναι η «αιχμή του δόρατος» στην επίθεση των Ελβετών.\nΣτο Δανία – Φινλανδία μιλάμε για μια Σκανδιναβική μάχη. Περιμένω σκληρό παιχνίδι και από τη στιγμή που οι διαιτητές πήραν εντολή από την ΟΥΕΦΑ να μην αφήνουν ατιμώρητο το οποιοδήποτε μαρκάρισμα, περιμένω φάουλ και κάρτες. Τελικά κατέληξα στο πρώτο, με τον σχολαστικό Αγγλο ρέφερι Άντονι Τέιλορ να ευνοεί την επιλογή μου, που είναι το over 24,5 συνολικά φάουλ στο παιχνίδι (1,95).\nΣτο Βέλγιο – Ρωσία που διεξάγεται στην Αγία Πετρούπολη και μπροστά στο κοινό των Ρώσων, περιμένω από την ομάδα του Τσερτσέσοφ να βάλει δύσκολα στους Βέλγους. Οι Βέλγοι έχουν εκτός τον Βίτσελ και αμφίβολους τους Αζάρ και Ντε Μπρόινε, ενώ η άμυνα τους δείχνει γερασμένη. Οι Ρώσοι σκόραραν απέναντι στο Βέλγιο και στα δύο μεταξύ τους παιχνίδια για τα προκριματικά, εκτιμώ πως θα βρουν δίχτυα και απόψε, για αυτό κρατάω το G/G (1,95).\nΑπό τα αυριανά παιχνίδια μου αρέσουν οι τιμές για σκόρερ του Κέιν (2,30) απέναντι στην Κροατία. Η Αγγλία παίζει μπροστά στο κοινό της, σε ένα γήπεδο που ο φορ της Τότεναμ έχει σκοράρει δεκάδες φορές, ενώ απέναντι στην Κροατία σκόραρε και στο τελευταίο παιχνίδι που την αντιμετώπισε, το 2018.\nΤέλος, εξαιρετικά είναι οι τιμές στο να κερδίσουν πάνω από 3 κόρνερ οι Σκοπιανοί στο παιχνίδι τους με την Αυστρία. Όταν τα Σκόπια έχουν 5 κερδισμένα κόρνερ με την Σλοβενία και πιο πριν 5 κερδισμένα κόρνερ με την Γερμανία, το over 3,5 κόρνερ (2,15) απέναντι στην Αυστρία, δείχνει εφικτό να επιβεβαιωθεί.\nΟΥΑΛΙΑ – ΕΛΒΕΤΙΑ OVER 37,5 ΠΛΑΓΙΑ ΑΟΥΤ (1,87)\nΟΥΑΛΙΑ – ΕΛΒΕΤΙΑ ANY TIME ΣΕΦΕΡΟΒΤΙΣ (3,50)\nΔΑΝΙΑ – ΦΙΝΛΑΝΔΙΑ OVER 24,5 ΦΑΟΥΛ (1,95)\nΒΕΛΓΙΟ – ΡΩΣΙΑ G/G (1,95)\nΑΓΓΛΙΑ – ΚΡΟΑΤΙΑ ANY TIME ΚΕΪΝ (2,30)\nEuro 2020 euro 2020 bet Ποδόσφαιρο Γιώργος Μάντζιος


Ιστορίες Τραγουδιών Αρχεία - Σελίδα 3 από 3 - Ράδιο Ναυάγιο\n«Στην αγορά του Αλ Χαλίλι». Ο θρυλικός δίσκος των Ζούδιαρη – Αλκίνοου που απέρριπταν οι δισκογραφικές με το επιχείρημα ότι «τα τραγούδια ήταν παλιομοδίτικα και οι τραγουδιστές φάλτσοι»…\nAλ Χαλίλι είναι η κεντρική και η πιο ονομαστή αγορά του Καϊρου, αλλά αν ρωτήσετε κάποιον Έλληνα που ήταν από δέκα ετών και πάνω στις αρχές της δεκαετίας του ΄90, ο πρώτος συνειρμός που θα κάνει είναι …ακουστικός. Της φωνής του Αλκίνοου Ιωαννίδη, του πιτσιρικά που έβλεπε το ’92 στην τηλεοπτική σειρά «Μπακούρια».\nΣ’ ακολουθώ: Ποια η ιστορία του τραγουδιού του Μάνου Λοΐζου\nΤο τραγούδι Σ’ ακολουθώ, είναι ένα υπέροχο ελληνικό τραγούδι, ερμηνευμένο από τον μοναδικό Βασίλη Παπακωνσταντίνου. Τους στίχους και τη μελωδία έχει γράψει ένας από τους μεγαλύτερους έλληνες συνθέτες, ο Μάνος Λοίζος. Το «Σ’ ακολουθώ» κυκλοφόρησε το 1980 από την Minos. Δύο χρόνια αργότερα, το 1982 επανεκτελέστηκε από τον τραγουδιστή Βασίλη Παπακωνσταντίνου που θεωρείται η πιο γνωστή εκδοχή του τραγουδιού.\nΗ ιστορία του τραγουδιού «Πεχλιβάνης» του Θανάση Παπακωνσταντίνου\nΤο τραγούδι Πεχλιβάνης το έχει γράψει και το ερμηνεύει ο Θανάσης Παπακωνσταντίνου, ένας μοναδικός συνθέτης, στιχουργός και τραγουδιστής. Τα τραγούδια του εντάσσονται από το ευρύ κοινό στα «έντεχνα». Ο ίδιος σε συνέντευξη του λέει πως δεν είναι δυνατό κάτι τέτοιο αφού ο ίδιος είναι άτεχνος. Ο πεχλιβάνης είναι ένα από τα πιο γνωστά του τραγούδια και βρίσκεται στον δίσκο «Βραχνός Προφήτης».\nΈνα από τα σπουδαιότερα ερωτικά κομμάτια της σύγχρονης ελληνικής μουσικής γράφτηκε σε παραλία του Βόλου με συνοδεία κιθάρας και γύρω από φωτιά. Ένα από τα πιο γνωστά ερωτικά κομμάτια της σύγχρονης ελληνικής μουσικής, το "Πόσο σε θέλω", που έχει αγαπηθεί και τραγουδηθεί από πολλούς, δημιουργήθηκε ένα βράδυ σε μία παραλία του Βόλου, γύρω από φωτιά. Ο Γιάννης Μπαχ Σπυρόπουλος έγραψε και διάβασε δυνατά τους στίχους και ο Λαυρέντης Μαχαιρίτσας εμπνεύστηκε τη μελωδία στην κιθάρα εκείνη τη στιγμή. Αργότερα, ο Αντώνης Μιτζέλος πρόσθεσε την εισαγωγή και κάποια άλλα μουσικά μέρη.\nΑρλέτα: Μικρές ιστορίες για μεγάλα τραγούδια\nΤο τραγούδι υπήρξε πάντα ένας σύντομος τρόπος να εκ φράσει κάποιος τα συναισθήματα του. Κάποια τραγούδια γίνονται τα αγαπημένα μας και μας συνοδεύουν σαν προσωπικό soundtrack στην ζωή μας… Αγαπημένη φωνή ήταν και ζεστή φωνή της Αρλέτας.. Μικρές ιστορίες ή σκέψεις συνδυασμένες με την απαλή φωνη της και τα τραγούδια της.


Δύο Χριστουγεννιάτικες παραγωγές , περιοδεία - Full-Time.gr\nΔύο Χριστουγεννιάτικες παραγωγές , περιοδεία\nΔΥΟ ΝΕΕΣ ΧΡΙΣΤΟΥΓΕΝΝΙΑΤΙΚΕΣ ΠΑΡΑΓΩΓΕΣ\nΑΠΟ ΤΗΝ LONG VEHICLE PRODUCTIONS\nΔύο νέες καλλιτεχνικές παραγωγές για τα Χριστούγεννα παρουσιάζει η Long Vehicle Productions, εταιρεία που εστιάζει με ιδιαίτερη φροντίδα στο παιδικό θέαμα αλλά και την ψυχαγωγία της οικογένειας.\nΗ κωμωδία «Η ΓΙΑΓΙΑ» του Ντίνου Σπυρόπουλου θα παρουσιαστεί σε περιοδεία σε όλη την Ελλάδα χαρίζοντας άφθονο γέλιο σε μικρούς και μεγάλους.\nΠρόκειται για μια κοινωνική σπαρταριστή όσο και αλληγορική κωμωδία, που καθρεφτίζει με μοναδικό τρόπο τη σημερινή ελληνική πραγματικότητα. Ένα έργο γεμάτο ανατροπές, που προσπαθεί να ισορροπήσει ανάμεσα στο γέλιο και στο κλάμα, όπως άλλωστε είναι, η ίδια μας η ζωή.\nΈνας άντρας ντύνεται γιαγιά για να επιβιώσει και ένας άλλος άντρας μεταμφιέζεται σε κλέφτη για να επιβιώσει με έναν άλλον τρόπο. Κυρίαρχα θέματα στο έργο οι σχέσεις μεταξύ των ανθρώπων, η οικογένεια, η συνεχιζόμενη κρίση που βιώνουμε, η ανεργία και πολλά, πολλά, άλλα! Ποιος είναι τελικά η Γιαγιά; Ζει η Γιαγιά; Ποιος εισπράττει την σύνταξη χήρας στρατηγού που εισέπραττε η Γιαγιά;\nΟ Φώτης Σπύρος και ο Χρήστος Κορδέλας, δημιουργούν ένα απολαυστικό δίδυμο επί σκηνής, μας λύνουν τις απορίες και δίνουν απαντήσεις με τρόπο συγκινητικό αλλά και σπαρταριστό.\nΚείμενο: Ντίνος Σπυρόπουλος\nΣκηνικά: Νάγια Ζαχαράτου\nΦωτισμοί: Στέλιος Μπουζιώτης\nΒοηθοί Σκηνοθέτη: Ιορδάνης Ιωαννίδης – Κυβέλη Ζώτου\nΜακιγιάζ: Μάνια Μουμτζή, Μαρία Δράκου\nΠαίζουν: Φώτης Σπύρος, Χρήστος Κορδέλας\nΗ παράσταση θα ταξιδέψει από τον Δεκέμβριο σε όλη την Ελλάδα. Αναλυτικό πρόγραμμα περιοδείας θα ανακοινωθεί σύντομα.\nΒασισμένο στο έργο του Καρόλου Ντίκενς, η Παιδική Σκηνή του Φώτη Σπύρου παρουσιάζει Τα Χριστούγεννα του ΟΛΙΒΕΡ ΤΟΥΙΣΤ σε μετάφραση Νίκου Καζαντζάκη, διασκευή για το θέατρο Φώτη Σπύρου και σκηνοθεσία Νίκου Χρηστίδη.\nΟ Ντίκενς περιγράφει τις περιπέτειες και τη δυστυχισμένη ζωή του μικρού Όλιβερ, με την πεποίθηση ότι «το πνεύμα του καλού καταφέρνει πάντα να υπερνικά κάθε αντίξοη περίσταση και τελικά να θριαμβεύει».\nΗ συναρπαστική ιστορία της κλασικής λογοτεχνίας με πρωταγωνιστή τον Όλιβερ Τουίστ, συγκινεί με το θάρρος και την δύναμη του μικρού ήρωα να ξεπερνάει τις παγίδες και τις δυσκολίες που συναντάει. Διεκδικεί και πετυχαίνει μια καλύτερη ζωή, την ζωή που του αξίζει!\nΤεχνική υποστήριξη: Αλέξανδρος Μπιλάλης – Στέλιος Μπουζιώτης\nΜακιγιάζ: Μαρία Δράκου\nΤζώρτζης Παπαδόπουλος, Βιβή Μιτσήτσκα, Μαρία Πολυμεροπούλου, Κωνσταντίνος Πλώτας, Σπύρος Δασκαλάκης.\nPrevPrevious25/11 Παγκόσμια Ημέρα για την Εξάλειψη της Βίας κατά των Γυναικών\nNext«Homos, στην Ελλάδα όλοι» του Τζόρνταν ΣίβεϊNext